amanoisuno/poet huggingface dataset:
偈七首  其五 釋法泉
文殊笑，普賢嗔，眼裏無筋一世貧。相逢盡道休官去，林下何曾見一人。
偈七首  其六 釋法泉
快人一言，快馬一鞭。若更眼睛定動，未免紙裹麻纏。脚下是地，頭上是天。不信但看八九月，紛紛黄葉滿山川。
偈七首  其七 釋法泉
非佛非心徒擬議，得皮得髓謾商量。臨行珍重諸禪侶，門外千山正夕陽。
北邙行 釋法泉
前山後山高峨峨，喪車轔轔日日過。哀歌幽怨港巖谷，聞者潛悲薤露歌。哀歌一聲千載別，孝子順孫徒泣血。世間何物得堅牢，大海須彌竟磨滅。人生還如露易晞，從來有會終別離。苦樂哀感不暫輟，況復百年驚夢馳。去人悠悠不復至，今人不會古人意。栽松起石駐墓門，欲爲死者長年計。魂魄悠揚形化土，五趣茫茫井輪度。今人還葬古人墳，今墳古墳無定主。洛陽城裏千萬人，終爲北邙山下塵。沈迷不記歸時路，爲君孤坐長悲辛。昔日送人哭長道，今爲孤墳臥芳草。妖狐穿穴藏子孫，耕夫撥骨尋珠寶。老木蕭蕭生野風，東西壞塚連晴空。寒食已過誰享祀，塚畔餘花寂寞紅。日月相催若流矢，富貴賢愚盡如此。安得同遊常樂鄉，縱經劫火無生死。
佛印元公自京師還作詩贈之 釋可遵
上國歸來路幾千，渾身猶带御爐煙。鳳凰山下敲篷咏，驚起山翁白晝眠。
題湯泉壁 釋可遵
禪庭誰立石龍頭，龍口湯泉沸不休。直待衆生塵垢盡，我方清冷混常流。
贈東坡 釋可遵
君能識我湯泉句，我卻愛君三峽詩。道得可嚥不可潄，幾多詩將竪降旗。
句 釋可遵
掣電引狂雷，晝天忽成暮。萬里瀉銀河，四簷垂瀑布。
南郊大禮慶成詩五首 朝享景靈宮 蘇頌
惟宋五世，將郊泰玄。祗若前典，欽崇道尊。其日吉午，天時薄寒。帝出齋寢，朝神紫垣。降輅就次，被龍搢山。禮薦蒼玉，樂歌太安。酌以瓊醴，羞以靈飧。飆御來格，上誠益虔。思我基命，系於帝軒。真祖膺符，錫類貽孫。皇繼其志，受祉彌繁。炎炎景歷，億萬斯年。
南郊大禮慶成詩五首 薦享于太廟 蘇頌
天命有宋，系軒纂唐。祖武宗文，積厚流光。奕奕清廟，八祏同堂。五祀備饗，百順儲祥。皇帝孝思，明發不忘。躬執圭瓚，再薦嘉觴。公卿陟降，鼎俎芬芳。廣樂九變，群神迪嘗。昭我先烈，緝熙萬方。永思繼述，成不敢康。始朝于廟，詩歌嗣王。烈聖在天，保佑我皇。
南郊大禮慶成詩五首 有事于南郊 蘇頌
惟皇繼天，宅位三禩。靈德及遠，嘉生茂遂。仲冬月良，一陽氣至。上將告成，禮嚴肆類。自廟徂郊，萬靈拱衛。天收宿雰，日麗佳氣。月逾既望，再登午陛。對越蒼祗，配以太帝。奠玉酌匏，升烟燎幣。志盡虔恭，備成熙事。玉輿旋衡，歡聲沸渭。皇專乃誠，下蒙厥惠。
南郊大禮慶成詩五首 賜赦宣德門 蘇頌
帝陟圜丘，天降之祜。嘉與士民，均承福祚。還御端闈，躬布皇度。鷄星驗占，鵠書臚句。慶浹天淵，恩霏雨露。滌垢棄瑕，蠲租薄賦。三泉靡封，五刑幾措。太和充塞，群心率籲。自古無赦，孰除詿誤。我朝本仁，實清弊斁。赦匪其私，仁則有裕。萬民以懷，邦基鞏固。
南郊大禮慶成詩五首 發冊文德殿 蘇頌
大孝尊親，治本人倫。自家之政，所以刑民。天正元日，帝郊畢禋。將崇母儀，爰即嘉辰。正朝乾闢，羽衛星陳。金石既作，公卿薦臻。帝步西序，躬咨爾臣。授以冊寶，極其禮文。群官在位，靡不歡欣。謂天子孝，感于人神。祝天子年，後于靈椿。皇心匪懈，聖度惟新。
元日鴻慶宮朝拜二十韵 蘇頌
上國房心次，仙都太紫微。璧門開倣雉，金闕立如翬。昔聖躬三祀，乘時動六飛。奠圭渦曲已，鳴蹕渙陽歸。孚號興王澤，尊名象日畿。經營原廟制，虔鞏上天威。祖系崇軒鼎，宗祊奉漢衣。豫游恩甚盛，謁款禮無違。却顧和鸞迹，咸嗟歲序非。璿源流永永，堯德冠巍巍。我后遵鴻烈，聲明極範圍。乾坤扶寶曆，日月拱琳扉。朝會元正始，班聯內著依。敘官風憲肅，就列羽儀輝。北面鸞分黨，東隅斗轉機。寒銷冰玉砌，風繞大龍旂。瑞色花藏綠，歡聲霧散霏。未竣真館集，遥仰帝陽晞。至治尤遐邈，先猷重發揮。邦人徒望幸，延首向端闈。
恭和御製賞花釣魚 蘇頌
四照仙花次第開，上林重睹屬車來。雨晴馳道紆天步，風引濃香到壽杯。瑞燕入檐時拂掠，恩魚窺釣更徘徊。柏梁絕唱容賡綴，獨愧非才亦與陪。
恭和御製上元觀燈 蘇頌
寶杯蓮燭艷宮臺，萬戶千門五夜開。樓下舞韶清吹發，雲間鳴蹕翠華來。九賓宴集占風使，四近班陞構夏材。自愧周南獨留滯，十三年隔侍臣杯。
恭和御製賜太師致仕文彥博五言六韵詩一首 蘇頌
曉日清明霽，華林物色新。詔頒慈惠宴，恩厚老成人。衮冕三川客，杯觴四府臣。獻酬同飽德，愷樂盡含醇。帝惜營丘去，民思尹氏均。宸章一褒賁，道不愧如仁。
恭和御製賜太師致仕文彥博七言四韵詩一首 蘇頌
出處逢時道不殊，當年功立老閒居。來膺冕紱三公命，歸奉雲章五色書。社稷元臣名已遂，山河雄鎮寵仍疏。瓊林詔餞衣冠盛，豈止都門百兩車。
謝賜御書詩五言十二韵 蘇頌
聖學天攸縱，宸文日又新。因摛鏤牙管，分賜挈囊臣。玉几繙經暇，瑶宮錫宴辰。清躬忘旰食，睿藻出絲綸。才賞唐詞客，人稱賀季真。開編掇風什，灑翰落霜筠。楷法前無古，書評妙入神。良慚孤陋甚，獲對寵光頻。得異登床誚，藏過韞匵珍。護持同始卒，荷戴等穹旻。職幸聯簪筆，憂常念負薪。惟勤黄卷業，仰答大君仁。
皇帝初郊大禮慶成詩 蘇頌
六帝貽謀聖繼明，兩宮崇祀上躬行。熙壇初展嚴禋報，觀盥三終孝享成。仰法祖宗尊本始，致隆高厚罄純精。告虔並薦圓方玉，在滌交充繭栗牲。吉土兆南殊漢畤，景圭迎至協周正。羽旄備物甘泉仗，觚陛層垓委粟營。齋寢累朝思志意，真廷穀旦奉粢盛。八神警蹕敺氛沴，九貊梯航入貢菁。過廟徂郊紆步武，撤茵停蓋肅公卿。服裘尚質遵前製，配冊修辭正重名。篆鼎割烹工奏夏，午階登降斗旋衡。先時非霧滋鱗隰，竟夕祥光燭縵城。鐘虡四廂庭樂畢，樵蒸千石燎煙輕。龍回雕輦昇嶢闕，鶴負恩書下采楹。海外鷄星占澤霈，樓前鼉鼓震霆驚。風雲氣應靈臺候，雷雨仁深犴圄清。有昊感通欽輔德，聿修寅畏念持盈。旁求遺逸搜巖穴，寬舍租逋惠隸氓。天錫泰元神策瑞，民歌華黍歲豐聲。老臣扈從知何補，敢次輿言頌太平。
恭謝慶成詩十韵 蘇頌
聖孝當天世繼明，兩全能饗禮交行。路朝躬款三年報，齋寢先端七日誠。穹厚博臨通肸蠁，祖宗嚴祀極專精。冕章從質更新製，鐘虡鏗純復舊聲。舞佾前陳徽烈茂，燎煙升達上儀成。不祈厚福歸諸己，務達厖恩及庶氓。還御端闈孚大號，載頒元曆慶鴻名。歡謠沸渭盈都輦，協氣旁流浹海瀛。百辟旅庭紛嶽抃，四方延首效葵傾。帝心虔鞏常無怠，億萬斯年享治平。
送鄭無忌南歸 蘇頌
我家本南閩，處世若羈寓。侍親從宦遊，東西遷者屢。因循歷年載，未識南中路。間歲至都城，始與里儒遇。嘗聞閩中奇，英雋所叢聚。山川降靈氣，稟肖時魁梧。往在祥符中，黄李稱獨步。當時盛文物，在廷充振鷺。二子簉其間，軒軒並鑣驅。得志何所如，康莊躍騏馵。時文變新律，高辭無累句。人傳幼婦碑，朝奏客卿賦。奇器擅珪璧，至音有韶濩。當宁喜同時，士林爭景附。淵澄或無魚，木秀乃生蠹。嗟哉士之賢，入朝嘗見惡。叔才亦稍遷，秘書觀四庫。命窮時不偶，伶仃獨翁孺。名雖鼎甲貴，官止塵勞污。蹉跎三十年，困躓卒顛仆。伊予生後時，舉頸徒企慕。鄭子乃其甥，肖貌何穎悟。讀書博而詳，偉詞亦能鑄。朅來至京國，首與予款晤。吾嘗念古昔，人賢猶愛樹。况遇賢之出，何必緣雅素。從遊遂無間，往來靡常度。近遭試秋官，報罷不知故。飄飄嘆窮途，歸橐不能具。當路少知己，腹心誰可布。我嗟近世人，齪齪何足數。見善不能舉，徒然用烋噢。士有處憂困，豈嘗一蒙顧。勸君自求己，何用頻齟齬。還家樂詩書，養心益堅固。無因一傷手，乃欲改前措。澤豹未成文，尚能隠深霧。齊禽戢其翼，久亦蒙傅羽。况子氣方剛，丁辰年未暮。勉勉信予言，勤勤蹈前趣。更想渭陽賢，懷道當有遻。王忱希范寧，羊曇宗謝傅。武子稱衛玠，逢時乃騰騖。深源賞康伯，傳經有訓註。子其慕斯人，戒哉惇向素。還來取高第，擢俊膺帝籲。更發翁孺名，後來益垂裕。作歌送子行，予言豈虛諭。
送王秀才出京 蘇頌
都城大雪酒價高，我送故人傾濁醪。酒闌置杯欲話別，不覺中心生鬰陶。丈夫聚散豈爲念，所嘆人事多徒勞。憶昔我年未弱冠，西來觀藝遊神皋。金門獻賦嗟失路，因循四載何所遭。京華碌碌少知己，但聞嘲弄聲嗷嗷。今年詔書恤西事，大開言路烝群髦。因思平生負氣概，臨事始可觀持操。長纓羈虜豈無計，策慮未獻心徒忉。感君壯志正凌厲，術業沈究鈐與韜。上書論畫兵家事，直請西去親鞬櫜。又言若將衆十旅，可爲手足除紛搔。逾時待報不聞命，西秦便欲從遊遨。束書携劍瞥然去，却顧名利輕如毛。我謂方今正急士，帝言屢下搜英豪。公卿悉意奉詔旨，推賢好善如干旄。勸君失意且韜養，有能必見時稱褒。中朝列爵本馭衆，進任將相皆儒曹。一時未遇何須嘆，吾輩豈久居蓬蒿。
和丘與權秘校咏寶寄林成之進士 蘇頌
天下豈無寶，此寶常曠乏。渾然肖天質，不與璆璠雜。萬産蓄精粹，百靈常護押。天王得而興，人事留豈盍。問將安所施，邦國憑鎮壓。問誰能爲售，靡物可酬答。孰嗟道不行，將以補千衲。孰憂大厦摧，用以支衆庘。在昔夏及周，相繼登天榻。搜索罄寰瀛，異物悉歸狎。萬玉會諸塗，九鼎安於郟。人神爲交歡，海嶽在呼欱。無遠不奔趨，無强不折拉。區區霸者君，猶能救收扱。譬夫至音奏，所聽纔鞺鞳。晉强由一戰，齊盛成九合。小邦願輸幣，鄰境求盟歃。至寶既見用，光價日以洽。豈若秦與趙，爭璧相蹂踏。其下數十代，交攻事矛甲。用捨亦異道，盛衰勢相沓。得之權綱震，失之基本塌。吾君系皇統，威稜海隅匝。大器固神扃，衆奇萃緹匣。山瑰及海靈，盡獲諸羅罨。揀金磧礫中，或不間砂鑞。求珠淵泉底，或見取蠯蛤。珉石尚珍藏，理寧斥珪玾。其間偶棄遺，誠堪爲嗟𣢗。或是選擇殊，非由道路狹。淵哉二君言，相投予意恰。誰能借其辯，九重貢君闔。上以啟聰明，次以廣開納。冀于涓塵中，收拾秘箱笈。明時寧自疑，本無雙刖法。
送閻秘丞宰雩都 蘇頌
江西劇藩曰南康，其山空青水貢漳。環封千里十巨邑，邑皆萬室居相望。地窮吳境雜楚粵，民生窘急矜豪强。積奸疊訟狃成俗，吏治紛擾多頹綱。緩其銜轡乃縱弛，繩以密網還滋彰。中和之政固難立，要在教化完堤防。爾來守宰尤慎擇，長人之計非尋常。儀儀閻君文且敏，風韵粹絜含珪璋。昨從筦榷薦稱最，就委墨綬雩川旁。周才治劇有餘地，猶以驥騄騰康莊。牛刀砉騞解衆理，排擊曾未嬰銛芒。聲華早已擅朝寀，群公稱薦交封章。况今知己正當路，拔擢賢俊登周行。謂宜平步陟清要，何乃遠官天一方。平時進人用資履，詳試政事觀循良。毋嗟邑令尚沉滯，昔賢爲吏多踐揚。漢庭卓魯終作輔，孔門言季俱升堂。于時百里振嘉譽，逮今史簡傳清芳。勉哉遠繼數賢迹，坐使慈惠流江鄉。政成績茂奏丹扆，行矣臺閣看徊翔。
天禧寺竹 蘇頌
萬箇碧琅玕，兩傍蔭潭沼。叢深蔽巖麓，幹直露雲表。剎影下交加，山房上環繞。昔嘗止鳴鳳，今肯棲凡鳥。笋抽龍種瘦，籜墜孫枝小。美勝會稽箭，珍逾汶陽篠。兔園名非奇，渭川比終少。樵刪草根變，客玩茶煙燎。創亭僧意高，諭佛禪心了。吾愛有霜筠，一到忘昏曉。
寒食後一日作和林秀才 蘇頌
寒食初過一百五，陌上風輕斂微雨。宮花鋪繡淺深紅，蜀柳垂絲千萬縷。都人士女趁時節，郡圃山樊樂樽俎。肯教容易度春光，來日清明更妍煦。
暮春與諸同僚登鍾山望牛首 蘇頌
清明天氣和，江南春色濃。風物正繁富，邦人競遊從。官曹幸多暇，交朋偶相逢。並驅出東郊，乘興遊北鍾。陟險不蠟屐，扶危靡搘筇。上登道林祠，俯觀辟支峰。辭山次阡陌，長江繞提封。蕭條舊井邑，茂盛新杉松。攬物思浩浩，懷古心顒顒。念昔全盛時，茲山衆之宗。天門對雙闕，霸業基盤龍。六朝遞興廢，百代居要衝。人情屢改易，世事紛交攻。當時佳麗地，一旦空遺蹤。惟有出岫雲，古今無變容。
首夏即事與丘與權同韵作 蘇頌
朱曦漸永煩暑添，薰風當晝飄前檐。庭幽門邃搴帷簾，景物軒豁欣窺覘。方池綠瑩波文恬，兩傍森森生葦蒹。新荷未展排青尖，上下交映開鑑奩。園林果實繁李棎，原野麥秀勝稻稴。群飛衆走羽毛彡，求陰息影愁烹爓。江南鬰蒸非類痁，時雖早熱人心懨。忻忻笑語喧閭閻，言此豐歲將飫饜。正陽用事何太廉，乃使陰沴相陵詹。正當汗浹絺衣粘，凄風忽生增纊縑。淫霖旬日橫流霑，市井郊郭皆渰淹。林實墜落誰撦撏，麻麥散亂如刪鎌。斯民愁嗟言成譫，我時憂思坐閒檐。方食不知味苦甜，整齊几案抽書籤。發策一以天人占，少陰乘陽時最嫌。小人當此多欺憸，君子遇之難懷謙。天道雖遠誠可瞻，上曰高明下沈潛。四時中分寒與炎，一氣不可相并兼。推本事理知悉纖，災害所起由漬漸。豈非奸孽當除殲，又非直道傷詖譣。孰居鼎鼐調梅鹽，孰任閫闑懷韜鈐。聖皇言動謀於僉，布爲利澤濡蒼黔。將消祲沴頻深砭，感召沖氣安危阽。嗟嗟直口不可鉗，誰當一探龍頷髯。
與諸同僚偶會賦八題 不期而會 蘇頌
泛交以勢利，君子期久要。道義苟契合，出處無阻遥。龍興雲必從，宮鳴商亦調。樂哉此席會，固非夙相招。
與諸同僚偶會賦八題 待燈 蘇頌
黄昏蝙蝠飛，空堂蟋蟀吟。相對語未闌，不覺更漏侵。呼童持短檠，注以蘭膏深。皎皎見寒光，良宵愜予心。
與諸同僚偶會賦八題 坐久月初上 蘇頌
高軒微雨過，初夕凉風生。兀坐正幽寂，雲間月華明。移榻向寒階，遥望孤蟾清。所思故人遠，對此傷予情。
與諸同僚偶會賦八題 邑署獨鶴 蘇頌
常賦士衡雲，兼懷惠連雪。庭前聞清唳，天外見寒月。舞愛素琴橫，饑思朝露潔。問爾誰爲群，威鳳在丹穴。
與諸同僚偶會賦八題 府庠小沼 蘇頌
面向秦淮流，背枕清溪水。當軒觀未足，鑿沼近可擬。月明練光寒，風動漪漣起。不用植菰蒲，惟將鑒容止。
與諸同僚偶會賦八題 華藏竹 蘇頌
竹性本孤潔，况在祇園中。經年蔭華宇，永日吟清風。心虛大道合，幹直賢人同。雪霜任摧挫，寒姿獨青葱。
與諸同僚偶會賦八題 秦淮柳 蘇頌
古樹枕淮流，橋邊與亭畔。借問植秦堤，何如在隋岸。南朝正佳麗，綺陌多攀玩。嗟今非昔時，榮悴俱可嘆。
與諸同僚偶會賦八題 登賞心亭 蘇頌
秦淮接長江，活活流不已。高亭出城角，四面盡湍水。山川孤雲飛，檻閣清風起。望遠何所思，故人在千里。
與丘程凌林四君同賦食河豚 蘇頌
水族誠萬種，茲魚非衆儔。形厖而味異，名與畜豕侔。江南春風和，乘時泝江流。貪婪爾之能，腥臊固相投。膨膨逞怒腹，駢駢競尖頭。靡因梁笱獲，謾污筌餌求。虛傳百金貴，不充四時羞。假以薑桂芼，薦之尊俎酬。飽飫有奚適，包藏乃爲憂。嗟予鄙異食，顧此偏憎尤。河魴風陳詩，蝦蟆譏柳州。腊毒戒厚味，茲言實嘉謀。盍投會稽犗，更垂渭濱鈎。一釣蓬山鼇，復連東海鰍。割鮮輕屠龍，和羹小函牛。誰同厭若魚，何必誇食鰌。
遊保寧院練光亭同丘程凌林四君分題用業字韵 蘇頌
寺本梁瓦棺，地臨吳建業。何人構虛亭，勝概壓危堞。巖扃豁常開，江練靜相協。洪濤雖震騰，迅流終妥帖。遠窮滄溟盡，近與長淮接。水色古今同，潮聲朝暮愶。中間數洲渚，來往拏桴楫。摇深鳴榔喧，渡閣孤帆怯。到此是安瀾，遊人無病涉。滿檻霽光浮，平林風勢獵。黄昏煙引素，清曉波成褶。歸雲閒自飛，列岫平如帖。秋岸狎鷗鳥，春城噪批頰。園橘冬垂丹，堤榆夏飛莢。竹徑粉筠墜，松梢飴露浥。老檜倚軒檐，幹勁如雄俠。野花鬥黄紫，格頑若婢妾。離觴歌柳枝，江人憶桃葉。往事杳難尋，欲問言成喋。惟惜建邦都，形勝敵岷鄴。後人奉竺乾，創寺據山脅。邑居正佳麗，棟宇爭煒燁。山遊鸑鷟羽，池變炎灰劫。鳳去臺遂空，國移人亦慴。興衰既代謝，榮悴固相躡。幸今明世逢，早蒙湛恩浹。安堵四民居，飽食千僧饁。吾儕正閒暇，來遊失疲薾。心朋况遨從，雲梯屢登躐。山川思慮清，風雲抱懷愜。百里見毫釐，萬象入眉睫。南望牛首峰，雙闕儼重疊。却視虎踞基，石城猶岌嶪。北阜盤虬螭，三山樹矛鋏。風流非昔時，事迹看載牒。開尊忘醉醒，縱論鄙嚅囁。念當時值泰，豈嘆徑未捷。經綸苟韜藏，鼎飪終調燮。攬景且留連，無爲利名攝。
咏丘秘校山水枕屏 蘇頌
遠山近山各奇狀，流水止水皆清曠。煙雲到處固難忘，筆墨傳之尤可尚。古人銘枕戒思邪，高士看屏助幽况。左有琴書右酒尊，怠偃勤興時一望。
和林成之五題 客來 蘇頌
有客過我門，開顔喜相見。貧居何以待，案上書千卷。高論到古人，終日自忘倦。非同豪富家，絲竹留飲宴。
和林成之五題 城南 蘇頌
心樂郊原景，人應似我稀。城南時一到，山寺幾忘歸。新竹當行徑，飛雲戀客衣。誰能咏招隠，向此息塵機。
和林成之五題 江上 蘇頌
何處偏傷江上春，天涯失意未歸人。片雲極望添鄉思，孤棹隨波寄客身。塞雁來時憑遠信，海鷗馴處見吾真。休嗟進取無成去，幸有榮名足慰親。
和林成之五題 西鄰 蘇頌
西鄰擊鼓北鄰聽，飲馬持戈密相應。一朝奮躍事爭鋒，朔氣充盈誇戰勝。中原太平日已久，刃頓兵閒空細柳。二疆款附歲奔馳，捆載金繒萃淵藪。飫肥服煖四十年，但欲包藏忘德厚。謀夫憤憤壯士憂，屢獻忠言曾苦口。廟堂尚論正無爲，肯向平時議攻守。朔方三十有六郡，戶斂家輸佐行陣。非無碩畫破妖巢，直遣萬里威稜振。皇天愛人猶赤子，縱欲敺之言亦訒。彼方束手聽誓盟，重獲歲時贄琛賮。斯民懷德樂休兵，戍卒歸來解鋒刃。皆言鄰徼復清夷，嗟哉異類終難信。
和林成之五題 惜別吟 蘇頌
丈夫豈無淚，不學兒女悲。今日獨潸然，爲別良交知。交知不易遇，一別會何時。念茲出門去，空有長相思。非無樽中酒，亦有桐與絲。未飲先嘆惋，欲歌還喑噫。誰能諒予心，惜哉此別離。
題畫草蟲扇子 蘇頌
蠉飛蠕動誠微物，尺素輕盈誰畫出。一朝君手將動摇，猶似吟風欲跳逸。竹梢草際弄輕翰，水墨淺深見纖質。昔人徒愛明月詩，何似今看老師筆。
清暉茅亭 蘇頌
山僧構亭山之麓，旋結茅蓬架園竹。千年巖樹怪枝虬，十畝龍池春水綠。閒移賓榻向松軒，一坐清風香馥郁。誰爲潄石枕流人，老此優游避喧俗。
逢錢塘詩僧 蘇頌
把手忽相逢，開談究詩義。子雖浮屠流，乃抱風騷志。錢塘佳山水，一一助清思。何處最堪懷，飛來峰下寺。
聞蛙 蘇頌
蛙黽何所恃，喧喧矜善鳴。不知穢污質，群沸沼池清。游子得無淚，羈人若爲情。華堂有絲竹，皆厭爾虛聲。
和林丘二君會程坦之家二詩  其一 蘇頌
春晚寒不已，節候差季孟。木行怯初陽，水官恣餘橫。滂沱連月雨，愁嘆斯民病。已紊四時和，更傷群物性。園花半零落，猶逞晨妝靚。隴麥將痿摧，况值風威勁。我願天地心，慎舉陰陽柄。十雨應太平，時豐順睿聖。庶令疵沴消，永保寒暑正。無復三月中，慘慘行冬令。
和林丘二君會程坦之家二詩  其二 蘇頌
天涯人未歸，飄然江海上。客心蓬任風，歸路萍隨浪。青雲少知己，白日多罹謗。著書見窮愁，倚門知骯髒。皇皇干名祿，戚戚足羞讓。豈特爲身謀，所懷慰親望。昔人在困躓，寧復論得喪。吾徒抱道義，豈不保趣嚮。勉希一簞賢，無慕千乘相。卷舒各有時，出處當自諒。
奉陪府公賽雪橋公廟紀事兼呈倅幕諸君 蘇頌
北走出都門，寒坰冒初雪。言瞻漢三公，嚴祠奉遺烈。襜帷未行春，首茲薦腥血。念昨冬愆陽，時風少凝冽。長人惜熯菑，坐閤苦憂惙。遣吏造靈宇，精心致蕭焫。冥感不逾旬，同雲寖融結。甸畿千里間，滋液遍農畷。兆爲豐年祥，倉箱行可閱。報祈禮則然，况乃人望觖。前期告祝史，按令肄儀蕝。俎豆載博肥，尊罍泲芳飶。朱轓朝啟行，騎從紛交列。雍容幕府盛，陪預愧蒙拙。聯行趨閟宮，就位修罄折。拜望已告虔，嘆咏想奇節。惟昔漢之季，奸雄逞權譎。公初任州郡，超然脫羈紲。敢犯跋扈鋒，終正狡吏讞。霽威遁世賢，先覺安民傑。舉當仇無避，義在親則滅。入朝掌武事，出塞受師孑。胡塵息邊土，蠻貊竄巢穴。屢進行惟危，保終名不缺。世閥著廟鼎，庸勛刊冢碣。清風邈千載，血祀豈嘗絕。時其福善事，鄉人每談說。水旱或禜雩，響應甚昭晰。神實依于人，禱祀戒輕媟。今茲罄誠禮，庶可消眚孽。府公臺閣老，家聲繼皋契。都圻出居留，條令見施設。芘民慈惠師，事神粢盛潔。威行肅群豪，政成除一切。貳車實邦英，諸僚亦時哲。儒雅資緣飾，吏治頼關决。非才荷寬矜，幸免事卑屑。方欣盍簪得，載咏嚶鳴闋。期會間亦希，宴遊時豈輟。嘉此歲事和，樂哉民共悅。覽古極優遊，言歸日將昳。
送趙君權中歸福唐兼呈陳季中 蘇頌
趙子抱經術，儒林挺孤秀。策足入上庠，高誼諸生右。秋闈再程文，懷寶不見售。京師首善地，翹然俊賢囿。朝廷舉新詔，多士四方走。主司搜擇艱，有如羿張彀。小善或不遺，寧當舍良茂。豈非繩準高，刀尺下難就。得喪不在己，自信非我疚。歲窮感親心，倚門方遠候。都亭謝知己，飄飄拂歸袖。樂彼閩中幽，里中賢友舊。且復從其游，行義益充厚。道存貴有用，獨善古所陋。明時無滯才，子行當勉懋。
送許當世職方通判泉州 蘇頌
仕宦遠故鄉，古人之所譏。懷祿去養親，千鍾且爲微。當世倅州行，二美其庶幾。符竹非不貴，誠與雅志違。獨駕箳篁車，東南去如飛。所懷戀晨昏，奚論官等威。遥遥七閩山，喬木正芳菲。駟馬過舊遊，道路增光輝。榮觀慰親心，佩綬紆銀緋。上堂拜慶日，喜氣生庭闈。躬扶版輿去，徑入牙城扉。潭潭公府盛，華顯猶布韋。膳羞盈其前，酒紅魚蟹肥。人生苟適意，富貴安所希。况今邦伯賢，早辭尹王畿。亦從北堂養，再擁雙輪歸。君欣舊知己，復得相親依。守相同鄉州，會遇時所稀。純孝自感人，遠近聞風徽。豈徒對交親，誇詫晝錦衣。
和胡俛學士游西池書事 蘇頌
皇都有滄池，近在金商陌。淵源控河汴，襟带引京索。衆派瀉寒光，一鑑涵空碧。晴明天垂幕，陰靄地滋脈。煙嵐隘五湖，氣象吞七澤。漪漣十餘里，縞練千萬尺。樓殿起參差，門闉開岝峉。人間識方壺，古來慚太液。美哉臺沼名，壯我帝王宅。惟昔經始謀，茲見神武迹。非同泗淵濫，蓋用昆夷策。萬乘紆警蹕，群官扈鑾軛。津頭駐翠華，唐中蒐赤籍。水犀陳百旅，畫鷁棹千隻。時多呂梁人，士有中黄伯。旋淵齊出沒，桅檣競跳躑。鼓枻變魚麗，飛江生羽翮。一時軍事嚴，四表皇威赫。承平垂百年，聲教重九譯。朝惟講文物，民亦厭金革。樓戈無復用，池籞因不易。年年春風暮，處處禊筵闢。曲堤柳交陰，上苑花遍拆。舟師校艨衝，樂佾鏘金石。翔禽鼓輕翰，潛鱗躍修額。鳴鼉促繁節，陰獸盪精魄。浮吹時往來，綵標縱爭獲。魚龍隨變態，波浪相激射。何妨試趫勇，豈徒觀戲劇。吾皇茲豫順，庶物遂闓懌。靈囿無禁止，都人任游適。輪蹄去若狂，錦繡委如積。臨流錯杯盤，列肆張幄帟。金繒樂揮散，采翠亂狼藉。嘉會此難逢，良辰真可惜。前日瀛洲仙，顧謂同舍客。言此好時節，豈當虛廢擲。掩卷下直廬，連鑣出東掖。郊原朋盍簪，舲舸觴浮醳。指顧集珍羞，餖飣瞻肴核。暫喜解朝纓，仍便岸紗幘。清波入平望，嘉果富新摘。園奇插山丹，水美鱠霜鯽。喧呼少停樽，眺覽閒信屐。畫橋躡虹蜺，寶殿覘楹磶。再見瓊林芳，重思曲江席。寵恩徒欲報，顓愚豈任責。翩翩衆翹彥，一一富才畫。同時致榮階，云誰量遠蹠。曰予孤陋姿，本惟一逢掖。無能拾青紫，有志厲冰蘗。久事州縣勞，已甘簿書役。公卿廣收揚，文字誤掎摭。得懷儒館鉛，始識君門戟。何乃英俊流，不以才地隔。同登石渠閣，共閱金匱冊。飽食任嬉游，縣君奚補益。所頼友賢能，庶幾逭隳謫。茲游誠可樂，何幸謬見擇。逮賦醉言歸，都忘日之夕。風雲一流散，俛仰成宿昔。集賢冰廳郎，雕章古風格。感此意稠重，足成言四百。記彼集間事，有如丹在白。初惟侈榮觀，終乃發幽賾。分明指行藏，礧砢見肝鬲。諸賢繼佳篇，仲呂和無射。辭源可渺瀰，筆鋒俱砉騞。彼美雙南金，輝映連城璧。樂事子同賦，聯編予有獲。欽慕風雅情，慰誨詩書癖。滯思豁以開，遥襟聳然釋。報投愧芻蕪，叩虛漫紬繹。多謝久要言，贈君歲寒柏。
和胡俛學士紅絲桃 蘇頌
京都花品予嘗評，夭桃僅有十數名。含絲繁艷今始識，鮮苞長蕊彯紅纓。春晴日暖助顔色，灼灼一片朝霞輕。鮫綃剪碎旋裝綴，虬須摘盡將紉縈。因知化工巧難狀，偏于草木呈瑞精。又疑華燈九光爛，蜂蝶不敢來窺爭。江南萱草易滋殖，維揚芍藥初種成。此花皆有紅絲號，恨不同時相合并。君家數株發庭際，愛玩常掛簾鈎瓊。有客風流欲寄目，主人喜笑張筵迎。飛觴灑翰偏得意，都緣尤物牽風情。我雖多病不能飲，猶思强舉花前觥。
即席分韵送李才元學士守臨邛 蘇頌
君登石渠閣，荏苒十過春。編摩業既卒，出入命已頻。人情嘆榮滯，雅意猶逡巡。襟懷恬而曠，鬢髮黳如新。躬隨省中籍，念切堂上親。前時動鄉思，歸夢趨梁岷。乞符去故里，拜疏伏紫宸。恩頒尺一詔，寵駕雙朱輪。朝爲浮瀛侶，暮作臨邛賓。誰言蜀道遠，自喜家山鄰。歲晏風慘慘，行役心欣欣。怊悵同舍友，仳離照心人。杯行莫辭滿，分携只明晨。
和諸君觀畫鬼拔河 蘇頌
關中古有拔河戲，傳聞始盛隋唐世。長絙百尺人兩朋，遞以勇力相牽制。芳華樂府務誇大，黎園公卿謾輕肆。拔山扛鼎烏足矜，引繩排根非勝事。當時好尚人競習，鬼物何爲亦能是。展吳畫格入神品，陸法尤長寫靈異。蒲津古寺筆迹奇，世疑二子之𥿡置。旗門雙立衆鬼環，大石當中坐渠帥。蓬頭圜目互奮踴，植鼓揚桴各凌厲。東西挽引力若停，賦彩自分傾奪勢。畫來已歷數百年，牆壁巋然今不廢。觀風使者集賢翁，每遊其下幾忘味。因令搨手裂齊紈，橫卷傳看得形似。精神氣韵信瓌詭，毫髮輕濃皆彷彿。持來都下示朋僚，一見飄然動詩思。諸公詩豪固難敵，形容物象尤精緻。氣完語健雋衆口，二子聲名轉增貴。予觀昔之善畫者，心手規橅無不至。窮奇極怪千萬端，特出一時之用意。鬼神冥漠不可詰，豈有便能人勇智。仙官佛像亦如斯，變態隨時轉奇麗。遂令來者信有說，塔廟從而增侈費。後賢雖欲究端倪，竟亦無由革頹弊。因知怪誕一崇長，漸靡成風滋巧僞。茲圖他日遂流傳，更使人心惑魑魅。
補和王深甫潁川西湖四篇 甘棠湖 蘇頌
爲湖始何人，人賢物亦久。所以甘棠名，百年猶不朽。
補和王深甫潁川西湖四篇 宜遠橋 蘇頌
溪流去無窮，路遠更難盡。信步到橋邊，望中千里近。
補和王深甫潁川西湖四篇 竹間亭 蘇頌
青青林間竹，有亭才袤丈。林深隔囂塵，人間見真尚。
補和王深甫潁川西湖四篇 明月舫 蘇頌
明月照寒宵，湖水白如晝。縱覽泊中流，清光應可就。
刁景純學士寄示嘉篇述前後過潁遊覽之樂不鄙虛陋曲蒙推奬感嘆不足輒用本韵通成五十仰答來貺 蘇頌
昔歲寓文館，雅志慕藩屏。嘗聞近畿州，勝絕惟南潁。十年走京華，官局苦閒冷。欲求一麾去，數奏囊章請。適會擇茲守，乘時竊僥倖。君相寵儒林，念久貸諐眚。旋蒙左符賜，上戴天恩併。扁舟促行役，洪渠逐奔猛。飄然離塵囂，有若出機穽。從容光景多，歷覽江山迥。去都時值秋，到官月逢寎。此邦信名區，民願俗無警。昔守皆巨公，今猶蒙鎮靖。非才偶承乏，繼治實多幸。前賢有規模，遇事見要領。因此頗閒暇，得以探物景。溪湖繞郡郭，臺榭跨岡嶺。春媚花百名，秋香荷十頃。野色連莽蒼，水容迷淥浄。虹駕逵路長，鷁泛源流永。幽尋窮勝處，登陟疲足脛。適意自留連，對人成詫逞。是時汴流阻，北客多過境。景純罷山陰，前旆亦南騁。予逢丈人行，再拜肅襟袊。君待同舍生，抗禮均儕等。公齋薦具薄，主席奉陪鼎。饋以清淮魚，報我龍山茗。西園復追從，繼日承音謦。胸懷坦而夷，不事畦與町。杯盤命鎸簡，絲竹煩正訂。橫管教吹羌，新聲賞歌郢。善謔劇笑諧，盡歡忘醉醒。自茲別經秋，多故值憂梗。七月會同軌，遠臣傷弔影。交舊少經塗，酒希但虛皿。兀然坐空閤，何異蛙在井。故人勤眷盼，尺書詢動靜。新詩三百言，斫句露鋒穎。念舊起悲傷，曾遊皆記省。眷予忝疇曩，被愛逾踵頂。感嘅知己心，中藏聊自儆。景純書閣老，二紀酬申丙。當年文雅譽，久合登西省。心貪爲郡樂，旌旄屢操秉。徊翔成淹留，前輩今誰並。復聞乞淮藩，早已飾歸艇。南河如可棹，北渡時引頸。溪亭待清掃，賓具重消整。還當揖前塵，晤語慰懸耿。
省中早出與同僚過譚文思西軒咏太湖石 蘇頌
洞庭山連震澤水，怪石巉巖出波底。誰言行遠莫致之，好事經營俄至此。愛君小軒才袤丈，滿地新芳雜紅紫。偶來憑檻見奇峰，便有江湖秋思起。
送朱郎中壽昌通判河中府 蘇頌
邶詩咏凱風，以成孝子志。鄭人復君母，傳稱能錫類。中郎常有懷，生不識所恃。登朝雖厚祿，當食每忘饋。念昔鞠育勞，嗟今出處異。倚門豈不待，兩求終莫致。乳烏思反哺，哀鳴自垂翅。百草摇春暉，寧無謝生意。灑血向穹壤，解組出臺寺。馳驅咸雍郊，歷訪經行地。至行感神明，精神通夢寐。悠悠大道傍，親息忽相值。紫綬拜北堂，白頭歸長嗣。悲忻敘契闊，恍如隔生事。四紀世路殊，一朝板輿侍。茲事昔未有，聞者共驚喟。帥守爲之言，詔趣還官次。當年二千石，寵名非所利。仕或便鄉關，安用竹符使。蒲中母家近，自屈爲倅貳。受命慰慈顔，騰裝愜歸思。既徇報德心，亦安效官智。觴以萬壽薦，衣成五綵戲。無復興寒泉，何須賦大隧。令人及聖善，孝慈兩不匱。贈言述高風，庶用激忠義。
寄題徐郎中鄱陽高居望雲臺 蘇頌
子牟在江海，心存魏闕下。君居雖遠方，不忘朝廷者。築室負郊郭，虛堂連廣厦。浮梁江湖間，風物最蕭灑。官罷得優閒，一到休車馬。開軒命賓客，棋壺雜觴斝。園亭助登覽，山川入騷雅。霄漢不可跂，惓惓誰能捨。目睇西北雲，丹成此傾瀉。出還擁旌旟，歸復傲林野。真得吏隠趣，豈累榮名假。宦遊羈紲中，適意如君寡。
秀才石君予同年子也携書見投重之以歌詩意甚勤厚其歸也邀予言爲贈因作五言以勉之 蘇頌
石生故人子，袖書遠相過。趨翔有父風，步闊冠峨峨。自言少也孤，奉親由江鄱。區區營甘旨，靡暇謀其他。三十未有成，無門托絲蘿。求知走四方，慷慨成悲歌。顧我舊朝寀，謂能激餘波。多慚僻郡守，局趣如生何。空持贈我句，坐閤長吟哦。方今紹唐虞，咏歌繼卷阿。舉世用經術，革去辭章訛。詔書起遺逸，草澤咸搜羅。高爵待俊傑，世礪鈍以磨。君子務藏器，生其勤切磋。乘時挾才策，繼世收賢科。壯懷無自忽，流年易蹉跎。
石縫泉清輕而甘滑傳聞有年矣前此數欲疏引入州治久不克就予至則命工人尋舊迹相地架竹旬月而水懸聽事又析一支以給中堂一支以入西閤其下流則釃出外廡往來取汲人以爲利因抒長篇以紀其功云 蘇頌
峨峨鳳凰山，有泉出其腋。初微才濫觴，漸大乃穿石。靈苗蔭荼檟，寶氣近金錫。毖彼淵源長，茲惟雲霧液。人傳煮茗奇，味與中泠敵。陸生不到此，云誰能賞識。牙城據岡巒，舊井皆滷瀉。先時屬經營，曾未致點滴。及此川谷盈，空爲畎澮積。我昨尋勝遊，偶見爲心惻。料工度山原，舉步過門戟。水道茲可行，面勢正相直。剪裁竹千竿，接聯筧萬尺。派別起中阿，架空逾下稷。不及浹旬間，已到堂皇側。吐溜始涓涓，循除俄㶁㶁。盈科殊未止，過顙非用激。公堂及燕寢，股引各疏脈。何期南澗流，近在使君宅。日用助烹爨，歲儲供醴醳。冬春雖暫竭，秋夏多餘瀝。一支出橫廊，通衢見勿幕。衆器競挹𣂏，萬口得盥滌。無愧抱甕人，幸寬挈壺役。嘗聞武林都，素號蓬瀛國。非才叨長臨，愒日苦諠劇。湖山空在望，車馬難屢歷。阻聽潺湲聲，謾憐蒼翠色。自得飛泉來，頓覺煩襟釋。常時兩衙退，暫憩一軒息。環流隨啟處，玉音聞几席。塵土汨以消，形容清可覿。誰知簿領中，有此山林適。若非仕江鄉，何由見奇迹。智者必樂水，君子以觀德。豈徒狎而玩，寧嗟渫不食。良嘉上善功，所至爲利澤。茲泉雖未大，其用已爲益。猶有膏潤資，更期釃導力。來哲倘不遺，庶幾成遠績。
次韵蔣穎叔金部遊介亭望湖山二十四韵 蘇頌
我昨來餘杭，孟陬值杓建。春色正融怡，皇華紆睠眄。言此佳山水，巧麗極怪變。有如畫屏風，羅列圍四面。城南古浮圖，又爲一郡冠。聯驅松徑中，信步蒼崖畔。莓苔粘履屐，虬枝拂簪弁。縱覽識高深，顧慕增詫嘆。心迷真賞奇，意覺旅遊倦。物色雖難窮，指注亦粗遍。樓臺鬰相望，無異挂盤線。向非適幽遐，何由盡聞見。惟昔吳越君，塔廟務華煥。依山鎸大像，疊石累高岸。經構無已時，貲費豈復算。較其輿地中，佛寺占過半。榮華一朝盡，金石空殘片。款識刻猶存，排衙行不亂。虛亭復增修，郡府餘壯觀。故人柏臺彥，早歲歷監殿。自從交臂來，幾回傷聚散。聲光日以高，使節復頻換。江湖偶追陪，旬浹停車傳。更有山林期，茲焉適予願。
次韵蘇子瞻學士臘日遊西湖 蘇頌
臘日不飲獨遊湖，如此清尚他人無。唱酬佳句如連珠，况復同好相應呼。君嘗聽事嗟罪孥，雖在樂國猶寡娛。是社稷臣魯顓臾，直道自任心不紆。最愛靈山之僧廬，彼二惠者清名孤。案上梵夾床龍鬚，爐銷都梁饌伊蒲。潔行自欲敦薄夫，長吟擁褐忘昕晡。坐客不設氈氍毹，對鏡如看方輿圖。君懷經濟才有餘，名聲妖孽懲顔蘧。且來山林尋遁逋，更玩四營兼參摹。
陳和叔內翰得莊生觀魚圖於濠梁出以相示且邀作詩以紀其事 蘇頌
公堂四合臨中衢，翰林壁挂觀魚圖。傳之近自濠梁客，云是蒙邑先生居。先生昔仕楚園吏，傲世不蘄卿大夫。逍遥淮上任造適，高岸偶見群鯈魚。清波出遊正容與，潭底傳沫喣以濡。悠然餌綸不可及，誰知此樂真天娛。惠施好辯發閎論，謂彼固異若與吾。至人冥觀盡物理，豈以形質論精粗。稟生大塊厥類衆，合則一理散萬殊。淵潛陸走各自適，天機內發寧拘拘。鳶飛戾天獸易藪，螣蛇游霧龜曳塗。味色誰能辨带鹿，足頸烏用嗟蚿鳬。蜄筐信美害愛馬，鐘鼓雖樂愁鶢鶋。青寧久竹代生變，螽蟲風化相鳴呼。方游溟海大空外，坎井詎能談尾閭。若知飛息分皆足，圖南未必勝搶榆。人生均是受形氣，好惡歡養同一區。死生壽夭亦大矣，自本而視奚有無。方當在夢則栩栩，及其既覺還蘧蘧。入榮軒冕不累性，獨往丘壑非爲愚。不求刻意不徇利，孰是隠几孰據梧。惟能應變不囿物，天籟自與人心俱。一從郢匠喪其質，狂言空見傳于書。當時陳迹復何在，客有過者猶踟躕。先當朝士題咏處，不見綦履空遺墟。畫工智巧良可尚，景物縱異能傳模。古今變態盡彷彿，旦暮烟雲隨卷舒。遂令都邑繁會地，坐見淮山千里餘。泛觀既已忘物我，企想豈直思玄虛。惟公雅尚每耽玩，持示同好良勤劬。自憐衰老喜求舊，况荷明照均友于。朝陪玉堂暫晤語，暮入蓽門還宴如。欣然共樂濠上趣，相忘正在于江湖。
次韵蔣穎叔同遊南屏見惠長篇 蘇頌
青山橫莽蒼，萬石出南麓。古剎表耆闍，高聲聳群玉。居惟擇岡巒，近靡數松竹。郡郭路非遥，遊人舂不宿。陟巘極躋攀，循崖勞傴伏。架筒引流泉，跨嶺構重屋。講座據妙峰，禪堂對枯木。幽尋難屢期，將往誰能獨。偶逢霜臺客，暫駐驄馬足。聯步訪叢林，終朝走郊牧。相期方外遊，頓忘河上曲。夷路喜君騰，高閣慚予束。更聽名理言，俯愜中心欲。况已證真常，詎止齊寵辱。願言挹清風，可用警浮俗。
次韵蔣穎叔同遊超化院 蘇頌
賢良才識明，御史風望清。命駕千里至，高談一座驚。舊故偶獲道，離憂自茲平。朅來湖上寺，共語堂西楹。念昔一交臂，幾年兩摇旌。契闊信靡定，邂逅欣偕行。日薄聊頓轡，興來再飛觥。霜林隕丹葉，泉坻結新冰。湖月金炯炯，竹風玉玲玲。峰巒對三山，樓殿如九成。南州足奇麗，此地尤兼并。因君發題咏，足使增嘉聲。
次韵三弟學士題七寶英師壁 蘇頌
巖居得幽勝，俗累無憂傷。占彼鳳山腋，建茲法雲堂。宵眠一氈蒲，晝食幾稻粱。浄衆集善緣，勇猛能自强。瑞相嚴中楹，梵夾羅四旁。軒窗據蒼崖，松竹圍重岡。不雜人世喧，更覺禪味長。我嘗命賓友，間或携肴觴。中休憩丈室，遠覽登上方。念昔保城塹，屹然壯金湯。列剎以百數，息民殄千殃。爰居盡樂土，利用無缺斨。遂使吳會俗，長爲禮義鄉。何獨竺乾域，寶山亦清凉。
與蒙城知縣陳著作同賦吐綬鳥 蘇頌
羽毛之美其類衆，雉曰吐綬世尤重。靈姿異稟來何方，有客携持自咸雍。朱籠馴習繡墩調，珍貴不與常禽共。庭前愛玩不能已，欲買未有千金俸。一座嘉賓共詫誇，留連爲倒春醪甕。送將題目與詩人，要待清才如屈宋。斑斑赤質鬥花紋，瓅瓅明珠絡衣縫。暖風晴日正閒暇，綺翼丹趺時𩭩鬆。垂胡兩組錦舒張，約髮雙笄玉浮動。倏忽披開疊勝文，蒙茸亂綰青絲綜。初疑瑞草銜鶻啄，又訝牦纓彯馬鞚。行縢赤芾交脛足，羽服袿衣曳蜺蝀。漢官綬䓞何須染，鄭公書带徒勞種。引頸纔盈尺寸間，鏤彩盤絛無缺空。未容俯近復卷收，頃刻無由發清哢。向人顧盼雖無言，奮臆猶如將告控。有生之樂貴得所，所樂山林殊市哄。斥鷃飛翔本蓬蒿，鷾鴯社稷存梁棟。不慕爰居享鐘鼓，要逐鳬鷖唼菰葑。臨流照影刷羽翰，朝飛求偶隨群從。十步一啄百步飲，烏用樊中久羈𢮍。主人提挈誠厚恩，豈若郊原使閒縱。我聞章服以旌禮，物有等威須折衷。鞶囊厲带最光華，寵錫或招三褫訟。惟茲異類亦何知，被服文章安所用。得非造化育群倫，美惡短長皆適中。凡物有用固爲災，矯性傷生尤可痛。介特一死古士摯，得時三嗅子路共。晉室文裘或遭焚，羽山夏翟先修貢。解顔亦取如皋獲，離罦已入王詩諷。旌旄甚盛見楚人，樂綴有數聞衆仲。嗟嗟才用既若斯，竄伏何由脫羅總。今雖窘束苦籠檻，猶勝烹燖充調供。徘徊且逐稻粱肥，莫厭庭除資好弄。方今太平物遂性，異獸奇禽罷供奉。庶民咸樂萃靈臺，上苑虛開發雲夢。西雝既已翔振鷺，阿閣終當集靈鳳。佇見觚稜神爵棲，重歌蜀使碧雞頌。惟爾文華固異常，效祥薦祉宜飛羾。近郊藪牧好遊遨，應須一借扶摇送。
次韵陳蒙城金風堂射飲 蘇頌
南都綠蟻封初拆，西圃芳條換新碧。賓僚相遇惜餘春，樽俎留連因促席。百夫决拾看和容，何用娛賓循飲格。前者新詩嚴武事，幾日毬場較鋒鏑。幕中頼有從事賢，抱器逢時隼當射。聊從把酒發笑談，豈獨鳴弦觀準的。分明爭計算多少，舉令都忘歌節拍。蒙邑大夫富才藝，早擅詞林名藉藉。昨來州序偶淹留，幸接話言逾宿昔。行籌不必苦辭觴，得雋况曾先射澤。多慚病守鮮歡悰，出口無奇但喑啞。貪榮竊祿未能歸，每聽春禽愁杜魄。今朝何似强開顔，爲喜尊前有嘉客。
和蔣穎叔亳州矮檜 蘇頌
檜生本修直，此種特殊異。高不盈尋丈，廣乃遍階砌。短幹自堅强，附枝交蔭翳。森然葆羽欹，隠若虬龍墜。不知何代有，木老色彌翠。嘗聞古仙者，應化在茲地。手植有遺迹，深根幾千歲。神靈應護持，道宮存款識。自此物色繁，因爲圃人利。封殖雖地宜，屈蟠由巧智。以彼凌雲姿，還同蔽牛類。拳曲如能壽，輪囷不爲器。誰云矯生質，終亦遺世累。詩伯一留題，禪叢重增貴。豈若榴檉然，空傳草木記。
暇日遊逍遥臺睹南華塑像獨置一榻旁無侍衛前無香火對之歆然起懷古之思因抒長句一千四百字題於臺上 蘇頌
憶昔初讀南華篇，但愛閎辨如川源。沉酣漸得見真理，馳騖造化遊胚渾。潛心四紀不知倦，閒日講解時尋溫。其言無端極放肆，大抵順物尤連犿。六經高深如韞櫝，百氏蔽偏迷蹢閽。伯陽語道最淵邃，中士尚或疑亡存。竺乾權實信廣大，妙用不出我藩垣。偉茲三篇粹精奧，推本一化開幽𠊽。反覆孝慈去願譽，胎育仁義除詐諼。情類相親自才德，踶跂不立存樸惇。寓言本爲大方設，弔詭難與常人論。祖尚玄虛滅理學，乖背宗旨由後昆。遂矜放曠爲任達，由此道真流亡反。自非通識造閎遠，安能超悟還淳元。大鈞斡旋本何有，相禪以種紛無垠。載其形聲直喑醷，感彼氣類相嬗媛。死生之辨在旦夜，夢覺之異分形魂。神奇臭腐互美惡，蜩甲蛇蛻奚代迍。卵胎無以易生種，風化自爾成蟲蜫。出入于機泯無際，始卒若環焉可捫。芒乎萬致始同體，明以一指彌滋繁。異則肝膽爲楚越，同則蕭竹猶枅圈。真宰難以眹迹見，靈臺莫由形器援。何者非彼何者是，孰爲親愛孰爲怨。六鑿相攘有利害，兩溢類妄成鬥喧。至細不必陋蠻觸，倪大惡用驚鵬鯤。天機所動體各適，足行豈異唾者噴。外物既重內固拙，瓦注則巧金乃殙。物之儻來莫禦止，心所希跂俄屯{愍心=月}。有疾無用亢豚免，其迹已陳芻狗燔。全生難恃社之櫟，移是不定臘者䐊。逢真令尹魄栩栩，恍醜全人脰肩肩。因知禍福相倚伏，故于得失無螴蜳。惟能膽闋以生白，是乃孰耰而厭飧。道非處服無不在，人以德性爲之原。有情有信非可致，一滿一虛常不騰。九年大妙得之野，參寥疑始傳諸孫。豨韋以之挈天地，堪坯以之襲崑崙。明此南鄉唐堯帝，明此處下素王尊。衆人逐物但役役，一曲自守常暖暖。修躬明污躬則殆，飾智矜愚智彌惛。單豹治裏外逢害，張毅修襮中成殟。退不爲賓潁陽樂，盪而傷性喣水踆。二子高節去孤竹，三閭獨清浮湘沅。棄世終亦餒薇蕨，行吟徒自悲蘭蓀。彼爲禮義矯末俗，猶以佩玉趨櫜鞬。將明是非崇世論，何異狐白資紲袢。禮義治則忠信薄，是非著則名實翻。尚賢貴德下滋僞，信賞明罰民尤冤。宋榮猶然在譏世，其于毀譽方汶汶。列子待風乃輕舉，豈若御辯常掀掀。至人達觀齊物我，直往上古惟愚芚。內通耳目外心智，旁挾日月超乾坤。安時處順任天倪，抱德煬和遺世喧。悗乎忘言喙鳴合，窅爾自靜鯢桓潘。養生之主悟文惠，治氣其勇過孟賁。形形不形睨初始，物物不物鄰羲軒。得計棄智任魚蟻，勞形怵心嗟虎猿。呼我牛馬誰毀譽，夢爲魚鳥還潛翻。其窮不屑涸轍鮒，其高乃况南方鵷。方其息死樂枯髑，亦既恬生慕孤豚。嘗聞藏言乃笑杖，既見偃室聊歌盆。畏龍不羨宋人乘，睹鵲自感雕陵樊。廣莫將植擁腫木，江湖可浮瓠落樽。不將不迎隨物化，一龍一蛇更蟄蜿。以道泛觀未切著，得時而行或曲卷。皇王上下惟變適，周魯舟車殊運奔。顧指不爲天下化，排進靡使人心僨。人于應問見影響，物被生殺通凄煖。賞罰九變得其序，澤流萬世非吾恩。相{次/韭}乃合儒與墨，小辨豈數衍與髠。河伯不逢海若語，豈知至道無窮門。雲將未得鴻蒙問，烏睹生物復其根。神而化之不蘁立，未之盡者能誨啍。長波所盪滿今古，異代相應猶篪塤。喟予所稟實樗散，作器自愧非璵璠。逢辰偶得仕通籍，徼倖當與遊西崑。材力未足勝螽股，取舍徒思擇熊蹯。行年六十粗知化，藏經十二無能繙。平時有志在寥廓，遇事無意從緡昏。攖而後寧亙歲月，老之將至忘寒暄。盱盱未免囿於物，擾擾不異風中幡。昨從京輦絓丹筆，復得淮壤乘朱轓。偶逢樂歲少休息，歷覽士俗因周爰。提封乃是昔仁里，訪古時復登平邍。城中蝶巷接蓬頭，郊外魚臺連漆園。悠然清風隔千載，獨有遺像當高墦。山川世異改城郭，歲時人罕羞蘋蘩。先生縣解出無有，後世景仰空擎拳。大布緳履生弗飾，豈蘄朽壤衣如璊。烏鳶螻蟻死不避，安用丘墟祀有膰。虛堂雖異生存處，操趣猶令貪薄敦。我懷方外想音采，坐視券內敺冥煩。曳塗竊企濮水釣，投犗更思東海蹲。子葵雖未得其道，意而固願遊其藩。聖人之書議者扁，妙斲之質良在懮。空遺糟魄寧咀味，縱有履迹焉投跟。何當一發雞甕覆，因而更焚駒項轅。天光內照宇自泰，人益不累中無悶。云誰嗣響可晤語，至理竟亦歸無言。
次韵司徒富公耆年會詩 蘇頌
古人稱宴安，居處必擇地。諸公來河南，有若不期會。巖巖大司徒，早辭槐鼎貴。嘉謨納淵衷，故事留臺寺。構第銅駝坊，開門瀍水次。居守德爵同，位重官三事。高軒每過從，縱言談道藝。復有鄉里賢，夙昔承嘉惠。崧嶺高橫空，洛波清見底。履道追昔遊，行厨載芳醴。燕毛禮所重，安車皆戾止。年尊二國公，齒序衆君子。願公壽千秋，慰民瞻具爾。三載一來朝，當陪天子祀。
次韵王宣徽太尉耆年會詩 蘇頌
古來賢相稱高奇，虞有皋夔商傅伊。帝臣王佐見謨訓，千載相望如同時。我朝公輔代間出，鍾秀辰象分躔離。堂堂太尉實異稟，風質粹美和而威。仁皇始擢自藩翰，渭水兆告非熊羆。立朝早已擅風采，料敵曾不失毫釐。聖聖相承倚時棟，入登槐鼎出擁麾。司徒相繼據魁軸，勢壓諸夏摧附枝。一言寤意尊社稷，萬里奔命來戎夷。君臣一體自同德，下鄙漢相矜規隨。功成治定預告老，還鄉治第當西圻。十年休佚養沖氣，泰宇充茂心欣嬉。二公勳德誦人口，載于彝鼎歌于詩。吾皇得相柄文武，調燮四序齊璇璣。孟軻嘗稱聖之任，乃曰百世人之師。固宜天畀兩元老，期頤常保松筠姿。規橅載在廟堂上，自使風俗淳澆漓。前年召自大名尹，對罷累請菟裘歸。帝曰公今更强固，閔煩幾政留清規。兩加金貂百官首，再剖玉麟三水涯。洛人聞之喜且抃，如在旱歲逢雲霓。朝臨留府暮私第，偃息又將彌再期。今春欲作耆英會，涓日象值神俱比。謂宜飲食與宴樂，對接賓客心忘機。康寧壽富復好德，嚮此巨福全者稀。席間諸老盡賢傑，相得歡甚欹冠緌。飲盈百榼似尼父，歌有三樂同榮期。杯盤衍溢逮輿隸，割肉釃酒如林池。衣冠填咽兩城市，車馬照耀清漣漪。夜闌百炬列紅燭，天寒四座添重幃。鉅儒灑翰序嘉會，義薄皎日垂清暉。諸公半酣各賦咏，含毫疊紙魚鱗差。詩成累幅燦珠玉，光艷宜若陵鈎奎。歌聲旖旎嘯鸞鳳，酒氣冷冽噴酴醿。長篇立刻在金石，楷字高揭當軒墀。晉公延賓就綠野，謝傅卜宅臨清溪。當時貴客亦有數，詎與今日爭光輝。謄書遠報鄴都守，開緘摘句情融怡。答言遂起歸與興，迹雖未往心先飛。三賢事業固同道，用舍安得常情知。官尊邦國之柱石，望重士林之羽儀。退舍進用自殊致，大義當以公言推。不能則止固達識，陳力可行當有爲。聖君知臣賢達節，事有輕重須從宜。寧拘經禮致爲政，自有邦人歌衮衣。三台明潤少微爛，光彩並照大紫微。子房辟穀方壯歲，張蒼作相當厖眉。曹參置酒坐公府，晉賢高蹈來東籬。昔人出處固有意，造適自與時推移。光陰可惜且行樂，任從鷤鴂方春啼。
次韵君實內翰同遊范景仁東園 蘇頌
鑾禁限沉深，鼇頭雄贔屭。主人出休沐，秋色正明麗。偶爲東園遊，便有中林意。縱言得造適，覽物增意氣。風清濯煩襟，日永忘歸轡。朝野本無間，簪組何用棄。未必幽棲人，識茲真樂地。
效范景仁侍郎次韵和君實端明長句奉呈龍舒楊守 蘇頌
公居幽絕誰能紀，欲到應須勞屐齒。從官出入路縈紆，况今又去藩龍舒。人在天南居在北，鄉心千里雲山碧。山庭不用勒移文，時樂中和歸未得。他年若尋仙老會，洛下諸公盡中外。百二十坊山水間，甲第相望門巷對。過從不獨賞芳珍，造適何妨談道真。回頭却望朝市裏，多少思歸未去人。
六月六日訪晁美叔吏部越宿蒙惠長篇因次其韵 蘇頌
近伏值休澣，端居無所爲。觸熱事造請，有如褦襶詩。偶到昭德里，主人不吾非。惟今吏部郎，望清秩非卑。而與兩銓選，事聯相附離。每聽人物論，尤詳臺閣儀。沿襲尋本原，左右逢津涯。登朝鬢猶綠，繼世衣仍緇。歡然久相接，甚矣嗟吾衰。誰言同趣舍，何力能噓吹。但慚蒹葭陋，坐對瓊林枝。時或把書卷，不厭顔生饑。間亦忘形骸，任譏嗣宗癡。喜君方得塗，騫騰復何疑。豈此哀烏省，能留威鳳姿。君才適時用，早聞天子知。荷囊與鳴玉，獻納無不宜。寧校歲月勞，求爲法令師。
次韵蘇子瞻題李公麟畫馬圖 蘇頌
霜紈橫卷書縚垂，軸以瑇瑁囊青絲。披圖二妙駭人目，筆畫勁利如刀錐。龍媒迥出丹青手，勢若飛動將奔馳。韉銜如在赤墀立，僕御猶縱紅纓羈。子虔六轡衒沃若，長康駿骨稱天奇。雖傳畫譜入神品，未有墨客評黄雌。六詩形似到作者，三馬意象能言之。奇蹤莫辨霸或幹，高韵壓倒陸與皮。從來神物不常有，未遇真賞何人知。君不見開元廏馬四十萬，作頌要須張帝師。
元祐癸酉秋九月蒙恩補郡維揚十一月到治蒞事之始首閱題名前後帥守莫非一時豪傑固所欽慕矣然於其間九公頗有夤緣感舊思賢嗟嘆不足因作長韵題於齋壁以寄所懷耳 蘇頌
維揚禹九州，淮南唐四鎮。地據江海衝，星占楚吳分。五季劇荒擾，我朝夷僭閏。督府時稱雄，守帥選常遴。由來竹符使，莫匪邦家聞。其間九賢者，尤推萬人俊。太原文章伯，師友淵源濬。五事陳便宜，七制推典訓。屢薦官雖崇，三已色無慍。岐公老藩朝，惠愛浹吳晉。薦士言有味，偃兵功不陳。鼎飪方燮和，丘園終委順。淵哉文肅公，生遘休明運。三朝翰墨工，二府謀猷奮。道卷任推遷，名全蔑緇磷。鄭公梁棟才，天質璆琳韵。大筆弟兄同，萬事朝廷問。徊翔極宰樞，終始無疵吝。仁宗初倦勤，魏公復來覲。堂堂真相尊，謇謇嘉言進。十字篆勛勞，大烝報忠藎。樂安予舊館，早歲窺牆仞。儒林仰宗工，政府發閎論。雖無鼎銘勛，却有書傳信。吾友仲邍父，利器發硎刃。論經鄙章句，縱辨摧凌誶。經緯夙志違，風流壯年盡。文武惟秀公，將相紆雙印。入輔復出藩，撫淮兼帥潤。憶昔獲攀稽，後來嘗慕藺。司空一代宗，累葉清風振。繼父漢韋平，致君古堯舜。時嘆人云亡，上嗟天不憖。昔人企前修，景行仰高峻。聲氣或相同，古遠視猶近。馬遷稱晏嬰，羊祜交陸遜。異代思執鞭，仇鄰通饋餫。粵予望諸賢，先後來茲郡。既非鎮俗才，仍抱終天釁。砂礫自澄汰，鉛鏌殊銛鈍。將書名在石，終慚駑附駿。前人固難追，遺德猶可徇。鞭後志良勤，思齊言亦訒。顔㥏章在懷，年侵霜滿鬢。俛仰復奚爲，茲焉俟嘉遁。
累年告老恩旨未俞詔領祠宮遂還鄉閈燕閒無事追省平生因成感事述懷詩五言一百韵示兒孫輩使知遭遇終始之意以代家訓故言多不文 蘇頌
我昔就學初，齠童齒未齔。嚴親念癡狂，小藝誘愚鈍。始時授章句，次第教篇韵。蒙泉企層瀾，覆簣期九仞。十齡獨侍行，千里赴朝覲。靡依心向吳，能事躬在浚。應門待賓客，睦族周分親。雖免逃杖諐，猶虞裕蠱吝。十三從師友，群彥得親近。箕裘襲素風，蘭芷漸腴潤。佔畢自忘勞，攻堅常切問。六經日沈酣，百氏恣蹂躪。禮樂原夏商，春秋道堯舜。論詩識溫柔，講易知謙巽。書要通上古，史亦蘄盡信。復熟中庸篇，推名善惡混。楹書迨今存，手澤亦未泯。頼此漸摩益，稍知賢聖藴。十八隨鄉書，三冬閱文陣。同時韋带倫，共試棘闈濬。少年事矜豪，屬辭少繩準。程文竟乖疏，貢籍果遺擯。內負未蹉跎，不能忘起僨。賞延輒辭官，雅志將自奮。筆苦手成胝，眠稀目生暈。常患涉獵疏，肯效揣摩困。再上忝乙科，初筵習磨楯。綢繆結官課，奄忽罹憂疹。靈光未及賦，陟岵遽銜舋。星行赴幃堂，雨泣護歸櫬。先疇閩嶺遥，寓舍京口近。葬營带郭田，地得兼山艮。送往極充窮，拊存急賙賑。三釜須自謀，一官姑孟晉。恤孤逢舊知，溫故拾餘燼。薦衡荷德璋，嗣向憐子駿。給札恩特殊，除職選尤遴。遂去州縣勞，入陪臺閣俊。校文擿三折，食貧歲四閏。君相嘉宿官，圭符假名郡。地望號優閒，公租稍充牣。二偏豐旨甘，百口免饑饉。方喜私願諧，遽叨召音迅。素非幹時才，屢試投虛刃。治績愧無聞，官資謬超進。持橐入記言，演綸漫燥吻。事無補毫分，心常懷憤懣。一言偶寤意，三已固無慍。再違金門籍，七換竹使印。賜環元豐初，解組橫海鎮。虜信使約修，周官預詳𪮾。上號太宮辰，奉冊陪發軔。復土裕陵日，杖桐方守殯。阻趨七月期，莫從百夫殉。衰麻雖未除，淚血猶未抆。誤被兩宮知，首頒一札訊。入長天臺班，復冠鼇坡峻。拔擢登台司，咨俞陪坐論。屬時久承平，狡羌未誅震。任重才難勝，位高躬易隕。丹衷徒蹇蹇，明誠乏斤斤。靡憚嘖言煩，姑守王臣藎。聖神眷始終，進退禮周盡。禁殿陟青規，琳宮叩虛牝。再辭淮海藩，未許丘園遜。風霜經六紀，蓬葆垂兩鬢。躬閒猶冠带，祿厚足儲餫。貢餘香龍團，上尊白羊醖。歲時荷恩霑，漿藿對饋賮。春園乘閒灌，冬戶隨時墐。入對書甲乙，出驅車薄笨。扶杖拜先塋，携觴問田畯。蕃室倦掃除，綦几聊憑隠。養浩希子輿，學生同祝腎。念昔多艱勤，誨爾宜悱憤。見賢弓在檠，遇事驂從靳。競情思昔非，視舌知柔韌。高門訓序畏，刊腹摩兜慎。名教樂有餘，異端戒多紊。其要本誠明，烏在問圓頓。美璞不雕琢，安得懷瑜瑾。良器不深藏，渠能免瑕璺。學問不沾洽，何由垂望聞。操守不堅純，久必成緇磷。進修欲及時，行違要無悶。士行惜分陰，伯陽嘆往運。當年倘因循，晚歲必悔恨。更思祖先勛，相傳清白訓。世胄閩與吳，宗姻期及絻。衣冠布中外，椽土無尺寸。逮吾老鄉閭，始得營畦畛。蝸廬庇風雨，稷田助饔餕。幸與仁智鄰，仍遠市城慁。沈侯東陽居，陸叟頤山遯。出處雖殊途，豐約已過分。考室俟構堂，肥家在忍順。常使棣華榮，無致荆枝忿。中冓須自防，外誘不可徇。懼爾志悠悠，故吾言諄諄。力行儻不渝，家聲期遠振。
金陵府舍重建金山亭二首  其一 蘇頌
地出城隅闢故臺，斬茅刪竹受良材。春塘夢草成詩後，畫棟飛雲式燕開。一境山形天際望，四時風物坐中來。府公經構民偕樂，魚鳥猶知喜躍迴。
金陵府舍重建金山亭二首  其二 蘇頌
故時臺榭對池心，空有名傳擬穴金。鬋理茅茨修竹茂，經營軒檻綠楊深。橋橫斷岸虹流彩，花滿芳園鳥囀音。盛府多歡頻命席，每容疏外共窺臨。
潤州錢祠部新建寶墨亭 蘇頌
王蕭書迹衛公詩，流落江南世少知。古寺購尋遺刻在，新亭龕置斷珉奇。模傳遂比黄庭字，埋沒非同石鼓碑。墨藪書評多逸事，何妨揮翰與題辭。
和俞仲素太博遊茅山二首 宿明真觀 蘇頌
平林行盡到巖扃，一昔恬然道味生。爽籟遠隨林谷響，飛雲時拂棟梁輕。閒傾仙斝流瓊液，高論神方鍊日精。更想真遊成不寐，坐聽松韵到黎明。
和俞仲素太博遊茅山二首 馬上初望茅峰 蘇頌
三士隠淪地，上林句曲前。朅來思訪道，屬望賦遊仙。松引飛輪路，雲收積玉巔。華陽不知遠，趣駕似行天。
次韵和丘秘校登長干寺塔 蘇頌
九劫半依山，經營昔甚艱。周遭嚴佛宇，直上俯天關。登陟緣梯險，淹留布坐慳。椽楹亦塗附，櫺檻遍朱殷。白日分明到，青雲咫尺攀。龍潭斜影落，鳥翼怯飛還。基構從吳晉，聲名動朔蠻。燈然時照耀，梵唱每循環。往事稠重問，前朝指顧間。誰知息心處，香火老僧閒。
次韵約諸君遊長干寺 蘇頌
寺按郡東南，僧嘗爲我談。初因晉大士，來獲古靈龕。歷世名空在，重興德乃堪。先朝賜新額，此地建精藍。億載扶皇統，生民息戰函。剎仍存故里，龍復止深潭。九級惟塗甓，千梁盡架楠。亭臺各軒豁，巖谷更空谽。殿角芝成玉，松稍露隊甘。穴棲金禮鼲，池怪集神𪚫。可愛臨岡曲，何人結草庵。欲來尋隠逸，誰與共歡酣。念往須勤到，登高已舊諳。低頭小城市，舉目遍村嵐。靜境由茲達，塵容却自慚。常思真趣響，可抑俗饕貪。宇宙開懷適，江山極望涵。相邀幸多暇，命駕即追參。
同賦山寺郁李花 蘇頌
小樹扶疏若剪裁，新英濃淡對山齋。青紅相間垂羅带，華葉同開綴寶釵。未必無言芳徑列，須看成實翠珠排。禪扃掩映情多感，藥譜標題品最佳。衆卉分敷爭欲並，三春顔色此誰偕。誰憐寂寞遊觀少，便與移根向玉階。
丘林諸君以春雪三絕見寄走賦長句奉酬 蘇頌
彼美春工用意多，剪裁瓊蕊綴庭柯。妍辭重識梁園賦，寡和還推郢國歌。莫嘆餘花皆慘悴，共看修柏自婆娑。尊前謾愛風光好，不見山陰泛棹過。
次韵江南感事 蘇頌
京洛倦遊後，江南感慨多。壯懷傷歲月，醉眼小山河。無路通談說，窮年謾揣摩。知音如有遇，終采擊轅歌。
春日會飲懷丘思同林成之作四首 蘇頌
濁酒澆腸遣旅懷，春宵常苦漏聲催。坐中不見丘夫子，明月無光厭舉杯。
春日會飲懷丘思同林成之作四首 次林韵 蘇頌
二月中和氣序均，酒酣偏覺長精神。之人歡會何稀闊，惆悵尊前更惜春。
春日會飲懷丘思同林成之作四首 又和前韵 蘇頌
詩論心膽見天真，酒逐羈懷若有神。一夕所思惟我友，四時最樂是熙春。
春日會飲懷丘思同林成之作四首 又次林韵 蘇頌
右持巵酒左持螯，慷慨酣歌憶藉糟。因想良交成不寐，清談終夕未爲高。
景德寺飲會丘思同作述懷詩兼紀一席之事見約同賦輒次元韵 蘇頌
瀕江多勝宇，茲地更推高。結友爲文會，開樽較飲豪。春華今始盛，聖代况親遭。美景堪行樂，雄談任叫號。數家供法饌，百斝和春醪。異味頻登俎，良庖旋奏刀。盤豐介象鱠，手馬畢生螯。極量觚并榼，忘形甖與槽。憐君皆曠達，獨我嘆徒勞。俗狀區區外，剛腸漸漸熬。壯心雖不屈，讒口亦奚逃。感寓嘗懷古，愁來幾悼騷。宦塗蝸鬥角，世事蝟森毛。自得猶千慮，誰能挫一毫。無煩惡蠅點，須擬效龍韜。暫適惟詩酒，難兼是燕敖。縱歡忘倦厭，論契甚堅牢。峻節凌修幹，清風遏怒濤。就賢知不倦，營道豈云叨。此席今誰繼，知音盡俊髦。
和惟晤師遊鶴林寺寄穎長老 蘇頌
黄鵠山前古梵宮，參差樓殿倚巖中。群峰重疊圍松徑，三伏嬉遊愛竹風。牛首禪宗懷馬素，襄陽耆舊憶龐翁。長思勝會真幽適，誰使句嬰不與同。
和刁節推郊居寄說晤二詩僧 蘇頌
倦賦從軍咏式微，山齋重此理松扉。春來園圃朱櫻遍，霜後盤飧綠芋肥。瓶錫時邀高士駕，臺緇多學野人衣。白蓮詩社方求友，喜得支公與共歸。
又和月夜理笛答晤見寄 蘇頌
聞說羌戎出塞行，征人纔聽淚交橫。三秋霜氣先時至，萬里鄉心半夜驚。子野踞床思逐弄，季長卧鄔亦牽情。闋終更想關山月，不惜新辭記舊聲。
送惟晤遊廬山 蘇頌
飛錫指湓城，秋風一衲輕。溪雲隨晚渡，嶺月伴晨征。敏思登臨發，空談舉動明。他時二林會，名字繼融生。
送沈太博倅滑臺 蘇頌
早歲淮陽宰邑初，相君連上薦能書。新從墨綬諸侯國，便領油泥別駕輿。東郡提封今輔屏，南都接軫舊鄉閭。優游樂職人應羨，官便家榮兩莫如。
次韵王伯益同年留別二首 蘇頌
桂籍昔叨聯署等，蓮帷今幸接芳塵。塤篪契合均天屬，金石交深過古人。直向歲寒期茂悅，肯同時俗論甘辛。優游且作江南令，惠愛於民此最親。
次韵王伯益同年留別二首 再次前韵 蘇頌
從宦飄飄九見春，共嗟名迹尚埃塵。相逢梁苑留趨幕，不鄙池陽去長人。蚤向文科分甲乙，嘗於命曆校庚辛。窮通定分非嬰慮，惟有交情久益親。
卞巡檢重建蘋節堂 蘇頌
棟宇更新構，亭名即舊規。和容君子志，歌闋大夫儀。官政搜兵暇，賓賢命席時。弦開秋月滿，矢落曉星馳。疊中朋籌勝，交酬飲樹移。連鼙呈畫的，急管送金巵。更得蕭齋榜，重看沈壁詩。恩勤主人意，雅志最相宜。
和刁推官蓼花二首  其一 蘇頌
烟雨寒塘外，蕭條廣隰中。花逢秋至盛，人愛水邊紅。碎纈排霜葉，纖蕤拂露叢。尊罍不見賞，留得伴溪翁。
和刁推官蓼花二首  其二 蘇頌
蓮疏菊未破，野艷獨敷榮。濯水紅纓細，鋪園步障平。露寒偏發色，風勁不摧莖。採掇聊供餌，丹房助氣清。
次韵簽判張太博移竹 蘇頌
梁苑有脩竹，移來正得時。新開一齋館，分植兩軒墀。璅碎青金影，纖圓碧玉枝。物應人共美，性與地兼宜。漸喜聲成韵，毋傷色暫衰。寧因惡土變，自與好風期。窗闥常相對，闌干不用施。看憐朝露爽，坐覺晝陰遲。擬富非侯等，親鄰見鳳姿。燕杯留几席，畫筆置藩籬。護長防將折，刪枯欲更滋。破憂談將解，化恐誤仙騎。節聳蛟螭骨，苞翻虎豹皮。竿長終勁挺，根困任離披。肯顧柯亭賞，休思渭水持。吟餘毫亦健，灌罷器頻欹。戴譜須書此，淇園未羨之。七賢嘗伴侶，六逸重猶夷。緬繼斯人躅，如吹仲氏篪。蕭然發清思，頼爾作良知。
再和倒韵 蘇頌
新植蒼筤竹，欣欣若感知。日陰紛展蓋，風韵巧吹篪。幸對人瀟灑，兼依地坦夷。二年官此者，一日可忘之。抱節疏仍密，交柯挺復欹。藂生相友善，特立甚矜持。長處苔微破，看來露亦披。鳳姿聊側翅，蛇變但存皮。莫作恂兵伐，留爲介杖騎。雪霜饒欲冒，雨露已先滋。初見猶齊架，俄驚漸出籬。中虛緣物性，外勁是天姿。比畝雖云少，成林亦未遲。廟丘當見採，栝羽豈勞施。鵲尾冠須製，鵷雛食可期。拂雲思柏悅，盈畹笑蘭衰。任土前書貴，名園此地宜。縱難聽嶰管，肯學唱巴枝。既許親齋几，寧辭局甃墀。更煩勤愛護，有用在他時。
次韵簽判梁寺丞阻水見寄 蘇頌
京府偕趨幕，彌年接坐隅。駑駘攀驥足，魚目混驪珠。風誼敦貪薄，吹噓變朽枯。交親齊魯衛，政事擬阿蒲。契合寧容間，情通不鄙無。邀歡困萍蟻，較味賸蓴鱸。氣盛吞雲夢，文雄獵具區。報投均縞紵，應和念篪竽。巢閣行觀鳳，爲裘佇薦狐。世家傳鵲瑞，職業在鴻都。聳壑方騰幹，乘風好縱艫。一飛嘗得志，平步即夷塗。見比親瓊樹，清如隠玉壺。終當拾青紫，詎止學盤盂。少別如旬日，相望似五湖。荒郊逢轍涸，激水待雲膚。窟穴增蛇鼠，腥臊惡蚋蛄。尊思孔北海，釜嘆范萊蕪。始見生蓂魄，俄驚繞樹烏。初猶甘杞菊，久漸厭粱苽。晝咏依依柳，宵看歷歷榆。晨興常過午，朝膳每通晡。閒逸輸吾子，馳驅屬鄙夫。無因隨李郭，長日想田蘇。沙漲舟猶膠，河流軌不濡。行郵纔咫尺，命駕只須臾。坐俟聆金玉，來應笑碔砆。多慚昏鈍棗，難慕湛精醐。安得生雙翼，徒然處橛株。重吟贈我句，足以豁蒙愚。
謝太傅杜相公惠吳柑 蘇頌
任土吳邦果，分甘故相庭。纍纍朱實爛，馥馥蜜筒馨。玉液三重釀，神丹九鍊形。盤中堆火齊，案上鬥銅釘。玩比韓嫣彈，餐勝楚子萍。瓊津融不竭，塵慮滌還醒。近比瓜稱瓝，休誇李似瓶。南樓今匪貴，東望亦虛靈。盛乃長洲苑，傳之大禹經。秋包千樹富，霜葉一林青。薦味同飴露，淪輝信景星。租園輸歲賦，守吏占官丁。貢罷中都府，供先綠野扃。緘封重篚襲，道里百郵亭。想憶金華宴，須傾縹甕醽。同梨資可口，與棗助延齡。豈意殊方物，頻霑俗吏廳。食珍時有愧，拜賜敢遑寧。顧乏齊瑶報，宜追戴带銘。永言難紀美，應念思飄零。
太傅相公以梅聖俞寄和建茶詩垂示俾次前韵 蘇頌
近來不貴蜀吳茶，爲有東溪早露芽。二月製成輸御府，經時猶未到人家。太官供罷頒三吏，東閤開時咏九華。從此閩鄉益珍尚，佳章奇品兩相誇。
送句判官赴大理詳斷 蘇頌
廷尉咨賢佐讞刑，辟書連上得翹英。時推黄霸持平久，衆伏兒寬定奏成。尺竹泛疑資審劾，惠文彈治要詳精。從來法吏多陰德，勉務哀矜助聖明。
府尹歐陽公以臨書智信篇爲貺謹以長句酬謝 蘇頌
八法能工世罕精，帥鈐多暇錄遺經。言稱智信文毋害，體具真行筆不停。勢似公權題殿壁，心希逸少寫黄庭。下僚何幸蒙垂贈，循覽留爲座右銘。
次韵簽判太博謝府公新詩墨迹 蘇頌
幕府雍容但省文，筆精詩格兩難倫。臨池得法毫端健，擊鉢成篇藻思新。征虜雅歌追樂事，蘭亭賡唱掩芳塵。梁王賓友鄒枚在，末至慚非賦雪人。
次韵和宣甫叔父遷謫過都見寄 蘇頌
解組從戎五筦城，壯謀期欲盪蠻腥。數奇不意同飛將，肺腑何因學衛青。報國有心猶慷慨，謫官無悶但沈冥。竹林此日重相過，高論時欣側耳聽。
宣甫以栟櫚茶刷見惠繼之以詩依韵奉和 蘇頌
裝橐分餘具，茶筒使拂塵。製時工匪易，得處賞尤頻。常與輪槽並，宜爲焙匣珍。齋中延客語，供辦未應貧。
宣甫宿約見過既而不至翌日有詩爲示謹次元韵 蘇頌
夙昔成嘉約，朝來不見過。出門非有礙，掩室返多魔。咫尺且猶爾，分携將奈何。徘徊延望久，雲際待金波。
宣甫隨行有端石茶匣甚佳道中爲僕夫所損某見之謂微瑕無傷尋蒙送示有二絕句依韵拜答  其一 蘇頌
物重齎輕豈易持，何時登頓損瑰奇。曾爲什襲緹巾寶，一見寒姿不忍遺。
宣甫隨行有端石茶匣甚佳道中爲僕夫所損某見之謂微瑕無傷尋蒙送示有二絕句依韵拜答  其二 蘇頌
鎸礱圭角制尤精，豈爲微瑕用便輕。且賞巖珍終耿介，休思人事有虧成。
送沈學士守毗陵 蘇頌
使君四十五專城，新向鴻都得請行。高閣和鉛人暫去，秋郊驅弩吏趨迎。蘭陵郡邑今尤盛，陽羨溪山古有名。賦政優游多樂事，東園應不負飛觥。
送李留後赴鎮天平 蘇頌
出擁朱轓就鎮雄，須句封國濟亭東。干旄光動奎躔外，閫節權并魯分中。兩綬鵰鷹紋異繡，半符魚虎佩兼銅。朝廷慎重惟良選，定有能聲愜帝衷。
送朱屯田赴辟成都 蘇頌
贊條初罷浙江回，辟命還從蜀道來。朱紱聊光新幕府，烏星重照舊行臺。秋登危棧烟霄界，曉望通闤錦繡堆。樂職定應能賦頌，知君堪繼子淵才。
送黄從政宰晉江 蘇頌
泉山南望海之濱，家樂文儒里富仁。弦誦多于鄒魯俗，綺羅不減蜀吳春。懷章近輟樞廷傑，製錦重紆學館人。豈獨光榮生邑里，須知美化浹甌閩。
送李屯田子震赴宛丘簽判 蘇頌
交游情分十年餘，從宦差池後會疏。遠塞新歸饒意氣，長年相遇倍勤渠。登朝蚤卧郎官帳，入幕還陪丞相車。咫尺淮陽曹事簡，郵筒莫遣少音書。
道元上人累示禪偈詩筆并諸賢賡唱見索鄙作因成短句奉酬 蘇頌
釋子南宗秀，囊文數見過。燈分壁觀後，詩學寶書多。摘句心游刃，談空辯注河。儒林盛推挹，風勢張雲柯。
次韵宋次道學士重過禮院 蘇頌
齋居永日坐重簾，共嘆清才久滯淹。詩格轉精緣大手，風情不薄早斑髯。曲臺論議于今美，東觀繙讎載世兼。孤學尸官猶有頼，繄君餘潤遠相霑。
判秘閣何龍圖赴職宴集諸公同賦詩以紀出入之盛 蘇頌
一去鴻都歲始旬，職更河澳與言綸。出爲戎閫蕃宣守，歸作儒林典頌人。寓直重遊唐麗正，繙書還上漢麒麟。參陪樽俎俱時彥，獨愧非才踵後陳。
送朱職方赴天彭 蘇頌
曉鼓頻趨宣政朝，左符還領郡封遥。三春車馬逾邛阪，千里帷裳布漢條。蚤接朋僚情款款，舊傳詞筆氣飄飄。西南留滯應非久，可奈離襟重黯消。
和丁御史出郊雩祀夕雨初霽 蘇頌
雩帝臨初孟，涓辰用吉辛。肄儀慚陋學，司直接名臣。出從籠街馭，時觀避路人。雨餘鮮野服，雲霽變魚鱗。觚陛牲匏潔，公卿冕佩轃。共期嚴薦享，上副聖心純。
和楊直講寒食感懷 蘇頌
永日輕風起暝陰，傷春情緒苦難禁。流連節物遊人意，悵惜時光志士心。桃李新芳添遠思，龍蛇遺事感悲吟。知君退直饒歡趣，每向尊前賞奏音。
又和春日對酒 蘇頌
倦遊城闕祗疏慵，偏愛君家好事風。後院按歌聲不歇，雕章得句曲方終。歡來趨向諸緣息，醉裏情懷萬慮空。誰道廣文官獨冷，未曾虛度一春中。
再和 蘇頌
朱門羅綺競珊珊，未必儒官偏少歡。隨分管絃娛性尚，等閒唱咏過暄寒。幽人棲遁心非適，夸者經營席靡安。一絓利名均是徇，能遺斯事更爲難。
送韓玉汝太博出守洋州 蘇頌
州封繁會逼梁嶓，繼世爲藩盛事多。遺德在人棠蔽芾，舊遊經眼樹婆娑。春生劍外壺漿溢，花滿褒中駟馬過。父老逢迎應善祝，緇衣將入鄭風歌。
送集賢趙少卿出守淝州 蘇頌
行色光輝水國春，龍函畫弩菟分銀。瀛洲舊侶還揮袂，淮甸諸侯半望塵。三品新緺垂若若，兩朱華轂去轔轔。誰言貴仕猶榮滯，二紀儒林最舊人。
送若訥上人歸衢州 蘇頌
應供何來此，囊書謁紫宸。清閒頻賜對，止觀久談真。懇謝蘭袍寵，恩頒寶字新。重還鄉寺日，學侶益歸親。
和林喬年學士 蘇頌
高閣清寒夜未暝，獨持鉛筆校中經。燈殘短檠人初靜，月上虛廊戶不扃。倚蓋星河檐際直，玉晨鐘磬枕邊聽。歸來欲記通宵景，恍若曾遊上帝庭。
館西迎駕起居 蘇頌
一梢鳴蹕啟重關，廣殿傳呼趣就班。瑞日初臨黄蓋外，紫雲先繞翠裘間。和鸞音裏趨翔過，錦繡圍中拜舞還。共詫書林清近地，彤墀咫尺對天顔。
送邵裔員外尉長洲 蘇頌
洞庭山側第新成，門對湖陰水鑑明。紫綬使君還政日，綵衣仙尉拜官榮。丘園自適親心樂，桴鼓稀鳴吏局清。退食不妨晨夕養，人生從宦此難并。
和李子儀學士上元 蘇頌
傾都繁盛數宵中，知是鈞天第幾重。岧闕開筵紆警蹕，綵山張樂戲魚龍。月華高下隨燈麗，春色融和入酒濃。擬逐勝遊行樂去，長年于事亦無悰。
送襄州李觀察 蘇頌
半符雙節鎮關東，漢沔從來地望雄。帕首諸侯趨道左，題襟群彥寄邦中。江魴鱠玉飧盤貴，霜橘堆金燕豆豐。心厭紛華欣吏職，當時朝議寵民功。
送僧務靜還吳 蘇頌
琴詩清絕事，靜也兩兼能。技有知音許，名因國士稱。故山何日別，歸舫待春乘。却遂林泉適，絃歌結舊朋。
送都官辛七丈赴治江夏 蘇頌
官柳春來已可攀，使君旌蓋駐江干。還頒明詔恩優渥，坐使環封俗阜安。西塞山川餘舊迹，南樓風月有清歡。幕中才雅今應盛，暇日追遊興未闌。
送薛宗孺通理并州 蘇頌
河東望族衣冠盛，漢署潛郎閥閱優。久擅才名宜治劇，又分朝寄去監州。民風近古藩房肅，邊候無塵戍役休。元帥正求賢者佐，得君應喜助咨謀。
寄題宗室世澤太博修性齋 蘇頌
人情安逸或驕惛，君子操修有本原。結宇近同閒燕處，題顔深警聖賢言。游心最樂群書富，寓目無窮百卉繁。治世右文風教洽，彬彬儒雅遍宗藩。
送唐安虞部趙侯 蘇頌
朱紱郎官領要藩，西南勝處蜀江源。若非閥閱才資美，豈稱朝廷選任恩。路近烟霄經棧險，山如錦繡見花繁。郡民舊染文翁化，禮教風流尚可論。
送石舍人得告還蜀 蘇頌
寤寐家山謁告還，錦衣駟馬路人觀。逢迎喜識詞臣貴，行役誰言蜀道難。江上田桑應不改，里中牛酒欲交歡。岷峨信美毋多戀，盛典方資大手刊。
又送石舍人 蘇頌
予告西還上寵優，輝華行李照亭郵。內朝簪橐虛嚴直，故國山川想舊遊。一去秋光連棧道，及歸春色動皇州。眼看景物皆清絕，定有佳章到處留。
送達夫同年殿丞宰吳江 蘇頌
嘗誇吳會土風嘉，新領銅章一水涯。豈爲江山遊賞勝，只貪晨夕旨甘奢。魚登盤俎霜縈縷，蘋滿洲汀雪吐花。舊令多才君繼美，松陵賡唱未應賒。
送李屯田倅丹陽 蘇頌
西津秋晚度歸艎，新領監州建禮郎。蚤伏能名動江左，重聞謠咏入朱方。部中句曲三茅阜，境上吳門二陸鄉。官近仙都家在望，錦衣此日倍輝光。
楊君寵示嘉篇次韵奉和 蘇頌
江湖一別歲經旬，携手重遊上苑春。華髮滿頭猶未仕，少年得意果何人。利名機淺貧奚恤，道義交深老益親。清世懷文終有用，窮途寧久困無津。
送冀州向團練 蘇頌
河外諸藩北控胡，美君家世領魚書。舊傳將略名尤重，却過親庭慶有餘。使節頻煩民未息，邊庭清晏候仍虛。惟宣聖主威懷德，長使天聲讋虜墟。
送儀州李太保丈 蘇頌
持節出西闉，腰章入舊秦。家傳虎韜術，朝有象賢人。閤閉關山月，帷褰渭水春。虜塵今向息，正是雅歌辰。
同呂縉叔諸君寄懷希用師 蘇頌
方袍爲佛者，學術以儒兼。迹慕山林逸，心從典籍潛。白雲中寄趣，浮世外安恬。遐想觀書室，焚香正下簾。
送祖擇之少卿學士出疆 蘇頌
四方專對昔難人，今輟文章侍從臣。萬里光華宣使指，百年恩信浹殊鄰。出關飛蓋塵生路，度漠輕車雪擁輪。少別書林還隔歲，歸來期宴曲江春。
送王廣淵司門出守絳州 蘇頌
仕宦人言爲郡樂，名藩古有絳臺雄。居園幽絕刻樊記，分國盛强歌晉風。歷覽勝遊千騎上，坐頒仁政兩河中。當年誰似高門慶，五守同時閒望隆。
送句都官倅建陽 蘇頌
玉嶺名都古越疆，監州今用上臺郎。溪山絕勝神仙宅，絃誦相聞禮義鄉。龍焙槍旗爭早晚，刺桐花葉候災穰。朝廷恤遠頻頒詔，更倚賢能慰一方。
送句湛太博通守汝陰 蘇頌
天漢南通潁水清，新恩監郡赴官榮。數舟旗鼓家人喜，兩岸壺漿父老迎。暫試吏能收治績，蚤聞時譽伏朝纓。十年京國同遊者，何日如君補外行。
和陳和叔秋寒 蘇頌
夕雨初開霽，晨霜已結寒。增裘肌怯重，對酒面生丹。急節驚收潦，歸心念採蘭。昕趨更清栗，委佩綴公桓。
又和蔡子直 蘇頌
官局誠俱冷，交盟信不寒。風霜兩鬢白，冰蘗一心丹。未剖方州竹，猶熏畫省蘭。北宮陪論定，應似漢丁桓。
又自和 蘇頌
一入石渠署，八逢霜樹寒。任譏書尚白，不廢研磨丹。騎省愁看鬢，騷人興佩蘭。壯年幾已過，遊樂謝曹桓。
即席分得秋字送張吉老學士移使京西 蘇頌
賜對中楹喜暫留，駐旌聊復到蓬丘。朋遊少別三周歲，尊酒相逢半白頭。頻拜恩光龍鑄節，屢宣風力隼橫秋。二邦已見澄清效，更盡寬平緩主憂。
和陳彥升學士九月校書懷舊之作 蘇頌
京國重陽冊府家，正披墳史獵菁華。思飄昔日龍山帽，阻看殘秋上苑花。悵惜歲華霜染鬢，滯留歸思角生車。自憐高閣窮年業，青簡刊讎未有涯。
送張中正先生歸廬陵 蘇頌
白首師儒學愈專，未應褐博慕纓鮮。離群舊友青雲上，負笈諸生絳帳前。京洛風塵銷客袂，江湖春色趁歸船。飄然無復羈名累，道信鄉閭足謂賢。
二月晦日過范景仁舍人留飲聯句分夜而歸 蘇頌
聞道星軺稅鞅鞿，朋遊相繼款齋扉。正當春霽園英富，况值時清諫疏稀。共喜開顔論雅舊，須留持酒玩芳菲。屬酬新句尤歡縱，不限嚴更未許歸。
和宣甫叔讀白傅丁相詩集 蘇頌
二公清尚固難偕，遷謫襟懷亦洞開。得志已觀邪與正，寓言寧校福兼災。恬然委順誠高識，展矣文華信雅才。珍重佳篇堪繼美，咏歌中遣待時來。
次韵和丹陽裴如晦學士寄示與蔡子直陳述古唱酬五篇  其一 蘇頌
登瀛忝繼唐詞客，補郡仍陪漢望郎。政事將何攀邵杜，聲名空貴躡王楊。
次韵和丹陽裴如晦學士寄示與蔡子直陳述古唱酬五篇  其二 蘇頌
三賢領劇緣才選，拙者求閒屬倦飛。幸得汝陰當僻左，無能尸祿衆應譏。
次韵和丹陽裴如晦學士寄示與蔡子直陳述古唱酬五篇  其三 蘇頌
紞鼓吳門徹曙開，郡人還喜鄧侯來。政成歲稔庭無訟，誰伴南園舉宴杯。
次韵和丹陽裴如晦學士寄示與蔡子直陳述古唱酬五篇  其四 蘇頌
當年二邑絃歌洽，所幸諸生簦蹻隨。此日毗陵流美化，風流應似贊皇時。
次韵和丹陽裴如晦學士寄示與蔡子直陳述古唱酬五篇  其五 蘇頌
惠愛昔曾留二浙，能聲行復表三河。更傳騷雅聯編富，可是江山助思多。
次韵刁景純學士將至郡見寄 蘇頌
偃伏聲名三十年，當時倫輩有誰前。曾隨貢籍逢標鑒，更向詞林接俊躔。上館久違牽夢寐，歸舟將至想神仙。襟懷曠達應如舊，遲對清尊一問焉。
和梁簽判潁州西湖十三題 涵春圃 蘇頌
桃李陰陰一水涯，因人封殖更繁華。湖光凝碧花飄錦，春物惟應此地嘉。
和梁簽判潁州西湖十三題 射堂 蘇頌
射者如仁求審固，美哉成室序朋儔。今時賓禮存無幾，捨矢猶堪一獻酬。
和梁簽判潁州西湖十三題 碧瀾堂 蘇頌
北渚清泠十頃波，偶來憑檻意如何。且觀秋水蒙莊論，休聽滄浪漁父歌。
和梁簽判潁州西湖十三題 野翠堂 蘇頌
郊原西與莽蒼連，隔岸人家小徑穿。滿目風光杳無際，柳如山色草如烟。
和梁簽判潁州西湖十三題 西湖 蘇頌
椒澤疏源勢不休，繞城冰玉湛寒流。鳬鷖容與菰蒲亂，占得江湖一望秋。
和梁簽判潁州西湖十三題 飛蓋橋 蘇頌
朱橋矗矗兩園間，湖水平時柳可攀。車馬等閒湖上去，遊人常踏月中還。
和梁簽判潁州西湖十三題 臨勝閣 蘇頌
近郭溪流一衣带，中流鳬嶼小蓬萊。西園勝事憑高盡，到者踟躕不忍迴。
和梁簽判潁州西湖十三題 清風亭 蘇頌
廣寒宮殿誠誇誕，消暑樓臺久寂寥。未似虛亭面空闊，時時清籟濯煩歊。
和梁簽判潁州西湖十三題 擷芳亭 蘇頌
春來何處最花繁，湖水西頭百畝園。無限遊人折紅蕊，可憐桃李自無言。
和梁簽判潁州西湖十三題 四望亭 蘇頌
高亭春望思無窮，千里人煙指顧中。比屋如雲濃被野，頤頤醇俗樂時豐。
和梁簽判潁州西湖十三題 去思堂 蘇頌
丞相臨人以惠和，三年鄉校起絃歌。至今旌旆曾遊處，猶道當時樂事多。
和梁簽判潁州西湖十三題 西溪 蘇頌
夾岸垂楊展綠陰，倚空庭樹照波心。遊人不泛西溪水，豈見回環野徑深。
和梁簽判潁州西湖十三題 女郎臺 蘇頌
荒臺孤映拂晴霓，曾是諸侯築館基。一郡人誇最高處，年年長作會春期。
送祖印忠師南歸 蘇頌
擾擾京華客，營營不自閒。胡爲丘壑者，亦到市朝間。孤月無留影，歸雲靡定山。東南清勝處，羨子一舟還。
和朱純臣兵部上巳錫宴 蘇頌
故事脩春禊，恩筵啟鳳林。風光來莽蒼，和氣動幽沈。六豆分肴貴，千鍾酌醴深。執蘭遊洧水，忘味聽韶音。鳬藻群官意，雲天上帝心。叨陪宴湑召，非服愧華簪。
又和內院海棠 蘇頌
華萼相輝采翠重，幾番濃艷九春中。根盤省闥偏含潤，影拂鄰牆暗逐風。繁若百枝然寶炷，深于三入染纁紅。諸君賞咏時連屬，珍重多才好事同。
次韵程公闢暮春 蘇頌
日日尋春春欲還，園林遊興未應闌。間關鶑囀衝牙韵，爛漫花開歷綠團。須信馬蹄隨處健，肯教金盞暫時乾。休驚節物頻更換，適意歡娛定一般。
再和暮春 蘇頌
黄鶑初囀燕新還，林館清虛景未闌。甕撥金膏傾臘脚，封開綠絹試春團。條風吹笋苞猶嫩，穀雨催花色漸乾。若待休閒頻宴集，牽拘人事恐多般。
再和 蘇頌
十分春色九分殘，計日追遊至夜闌。月照餘花光燭燭，露垂新葉影團團。壅焙萱背尤宜厚，汲引荷池莫放乾。看即熏風催暑景，要須佳玩兩三般。
再和入省宿 蘇頌
雕龍辭辨幹時才，重贊甘泉屈壯懷。被擁綾香歸漢直，食葷忘茹似顔齋。休嗟簿領書堆案，况是鴻鸞序漸階。公論共推資望久，春雲高步信難排。
和北軒薜荔 蘇頌
分得巖枝带蘚文，壁間延蔓密含春。摇風似展垂雲翼，和雨疑騫化浪鱗。寒對竹軒陵霰雪，靜陪犀柄辟埃塵。省闈不比山河遠，休擬靈均咏若人。
和清明後一日遊西池 蘇頌
萬家供帳集西明，綵艦芳林酒屢行。强對鶑花無奈老，時聞歌吹不勝情。輪囷佳氣城頭近，烋噢清風語下生。休沐儻閒須數往，水邊庭際解朝纓。
行次塘堤 蘇頌
淼淼寒流千里餘，带城襟壘似江湖。侯王設險古未有，夷狄窺邊今遂無。數郡營屯歸耒耨，萬家生聚利菰蒲。長堤不絕才如綫，南北衝衝是坦途。
登雄州城樓 蘇頌
三關相直斷華戎，燕薊山川一望中。斥堠人間風馬逸，朝廷恩廣使軺通。歲頒金絮非無策，利盡耕桑豈有窮。自古和親誚儒者，可憐漢將亦何功。
接伴北使至樂壽寄高陽安撫吳仲庶待制 蘇頌
道路傳聞北守賢，就中清尚是河間。轅門卧鼓軍無警，幕府賡歌筆不閒。只合論思居禁闥，豈宜留滯在邊關。寧容舊客升堂室，擬請新篇滿篋還。
和吳仲庶待制見寄 蘇頌
幾日風沙結襟袖，忽傳嘉惠眼重開。交情不改乘車約，和氣先隨掞藻來。元帥本由詩禮選，行人愧匪語言才。相逢且喜論平素，若校文章未易陪。
冬至日瓦橋與李綖少卿會飲 蘇頌
使傳驅馳同被命，邊城迢遞偶相從。風霜正急偏催老，歲月如流又過冬。方念去家千里遠，無辭沈醉十分濃。須知此會洵堪喜，北上河橋便寡悰。
和王臨謝寄蜀箋雙井茶 蘇頌
鈴閤優閒斲句新，客亭傳誦慰馳神。誠知擷露敲冰陋，豈敵揮毫掞藻春。固乏瓊瑶酬錯寶，多慚魚目換驪珍。近來聞道談機迅，更恐難當彼上人。
和李少卿寄吳仲庶 蘇頌
延閣儒臣出撫邊，指縱胡虜坐揮鞭。歌謠早已留南楚，唱和今還到北燕。使客過從車結轍，耕夫安佚土開阡。更將佳句刊齋壁，留作河間故事傳。
和吳仲庶寄李子儀 蘇頌
五紀修戎好，重關四向開。村郊縱牛馬，戰地長蒿萊。過客朝連暮，征軺去復回。元侯勤主禮，一一倒瓶罍。
和李子儀寄吳仲庶 蘇頌
並馳絕塞待燕鄰，喜過重關值故人。闊別經年勞遠夢，留連此日奉清塵。威行列郡連營肅，恩浹諸戎異域春。願學子雲承漢詔，未央宮壁頌功臣。
和李子儀瀛州借馬寄安撫待制 蘇頌
塞草黄明畜牧肥，外閑千駟氣增威。權奇毛骨森相映，騕褭精神動若飛。暫借行人持玉節，屢陪方伯展朱旂。料君早晚趨嚴召，安穩乘歸從六騑。
和北遊 蘇頌
銜命初開朔土遊，故人威重肯回眸。旌旗在列千餘騎，棨戟遥臨十一州。令尹投兵方秉羽，羊公臨塞但輕裘。諸賢酬唱無閒日，卷軸今應束兩牛。
和吳仲庶龍圖寄德仁致政比部二首  其一 蘇頌
道骨仙風擅世華，肯將璠玉混泥沙。潛郎未老辭朝路，傲吏歸來學道家。逸似子荆將潄石，清如中散本餐霞。應思平日市朝客，韁鏁拘攣正可嗟。
和吳仲庶龍圖寄德仁致政比部二首  其二 蘇頌
倦遊城闕厭紛華，一棹南歸出白沙。簪紱棄來如釋負，山林到處便爲家。流泉繞舍鏘金玉，仙餌盈槃泛露霞。珍重宗英嘉隠操，遠裁清句重咨嗟。
某忝被給札之召伏蒙景純學士文丈寵示嘉篇且述早歲先人試職之日嘗亦相遇于政府感愴不已輒次高韵 蘇頌
先友勤渠慶得時，相逢仍在右垣扉。負山徒荷君恩重，起草多慚筆力微。早歲應門叨賞識，幾年聯襼接音徽。雕章華藻蒙褒賁，知我從今不患稀。
景純學士文丈再錄早年見慶嘉篇重用前韵奉和 蘇頌
載世交遊共一時，立朝幾見盛門扉。官班早合登青瑣，星象俄聞返少微。曾向瀛仙陪雅集，更同綿蕝講鴻徽。江干千里勞魂夢，常恨平安信息稀。
與次道集賢諫議元素翰林赴沖卿樞密諫議見招宴會同賦 蘇頌
江淮罷郡許歸朝，臺閣重來鬢漸凋。內禁群英容接武，西樞元弼記嘗僚。當年已絕坐中禮，此日猶蒙客右招。衰病無堪還自慰，交游相繼上層霄。
用諸公本韵各和一篇共三首  其一 蘇頌
早陪鵷鷺侍丹闈，旋見夔龍陟近司。西閣屢觀新詔草，東曹猶記舊文移。半途霄壤成分異，幾歲江湖役夢思。席面故人皆顯重，可憐顔尉獨厖眉。
用諸公本韵各和一篇共三首  其二 蘇頌
二紀書林得並遷，升沈俱喜在樽前。非才幸復登群正，大筆猶稽直五磚。欣聽友聲同伐木，坦忘情類似虛船。白頭光景尤須惜，樂事相逢且豁然。
用諸公本韵各和一篇共三首  其三 蘇頌
繼踵螭階入右垣，曾參何敢望淵騫。複門重慶登庸命，樞閤仍陪話舊筵。貴賤交情都不改，始終風節固難遷。公卿平日推高譽，朝論今誰過鄧先。
寄題傅欽之學士濟源草堂 蘇頌
大形南址直河津，君有茅廬泲水濱。蒼翠入檐藏絕景，潺湲繞舍隔囂塵。久遊臺閣忘聲利，長憶漁樵狎隠淪。待得功成年至日，歸來不負故園春。
寄題蒲傳正學士清風閣 蘇頌
閣倚青山書滿堂，門齊通德里高陽。傳家載世惟清白，教子何人似義方。班嗣一丘雖道卷，劉商七業已名彰。他年駟馬充閭貴，須信文儒澤施長。
寄譯經清衍大師 蘇頌
輦寺棲遲不計年，衡門無異對林泉。試闈給筆頻辭命，譯館翻經屢奏篇。九陌塵埃方外境，六時香火靜中緣。思陪丈室談名理，自愧常爲俗累牽。
送王彥祖學士守毗陵 蘇頌
黄州終始宋名臣，載世逢時見裔孫。賜第中宸躋甲等，遷官京寺出殊恩。文章已復光儒館，風節應須繼祖門。堅請麾符知有意，聊將慈惠振元元。
和王察院竹篠巷阻風七言 蘇頌
聞道扁舟下迅湍，怒濤驚浪擁前灘。岸迷津際居無定，人隔過從意少歡。風信未回聊對景，歲華將暮自凌寒。君才一日能千里，直上青雲亦未難。
冬夕會諸同僚與稅舍弟郡齋飲話通判歐郎中以二絕句紀事見寄次韵  其一 蘇頌
弟兄叨郡兩淮間，賓友銜杯午夜歡。喜聽話言消酒力，更欽風義敵霜寒。
冬夕會諸同僚與稅舍弟郡齋飲話通判歐郎中以二絕句紀事見寄次韵  其二 蘇頌
立朝才薄幸潛郎，出守恩優便養堂。頼得同僚借河潤，坐令尸祿荷龍光。
次韵蔣穎叔游西湖入南屏山 蘇頌
樓臺高下滿仙風，疑是蓬萊象帝宮。湖面涵虛雲漾漾，山腰藏景石瓏瓏。松筠影出紅塵外，鍾梵聲來碧落中。薄暮將歸起餘思，落霞飛鶩正橫空。
寄題吳興墨妙亭 蘇頌
漢唐遺刻在江干，右史殷勤輯墜殘。剔去蘚文人乍識，傳來墨本字猶完。六書體法從茲辨，二費聲光遂不刊。何必臨池苦縈思，燕閒時得坐隅觀。
和歐陽永叔少師會老唱和詩三首 寄汝陰少師 蘇頌
得時行道貴知終，猛退如公世罕逢。擲棄浮名同敝屣，保全高節似寒松。文章千古追謨誥，勛業三朝鏤鼎鐘。見說新堂頻燕會，故時賓客定相容。
和歐陽永叔少師會老唱和詩三首 和南都趙少師 蘇頌
富貴功名已兩忘，望高嵩華量包湘。還家傲似蒙莊子，定策忠于漢霍光。遠訪交親情益重，共論詩酒興偏長。園亭繼日休車馬，却悔多年滯廟堂。
和歐陽永叔少師會老唱和詩三首 和汝陰侍讀 蘇頌
出守嘗希阮仲容，剖符仍繼夏侯公。金華舊侶三賢並，綠野先歸二老同。宴會莫如今日盛，唱酬還有古人風。自嗟流落江湖外，不得尊前聽燕鴻。
送丁郎中守江州 蘇頌
南朝兵馬臨江鎮，聖世麾符守土臣。此日風聲動湓浦，早年名譽浹淮鄰。琵琶昔有天涯曲，𦩷𦪇今無境外人。退食優游多勝賞，杯觴不負庾樓春。
次韵葛大卿題江氏寒光閣 蘇頌
溪凝藍黛合雙川，閣在千巖萬壑前。潄石我思清病齒，倚琴誰共聽流泉。雲生北嶺橫空白，春入東郊一望鮮。况是江南風物好，待君重詠四時天。
次韵柳郎中二咏  其一 蘇頌
蒲條圍坐雪添瓶，側理糊窗熾炭明。常對圖書堆四壁，却思裘褐勝雙旌。道心生後安休息，事局閒來怕踐更。睡足定應輸杜守，窮愁何必學虞卿。
次韵柳郎中二咏  其二 蘇頌
百幅敲冰密屬連，寢甘誰復誚便便。心閒好隠忘言几，官冷宜鋪坐客氈。烏布任寬忘道韵，絳紗徒侈怯霜天。休嗟拋擲縑綾貴，據榻猶勝枕杫眠。
次韵林次中察院經過南都見寄 蘇頌
都府曾爲入幕賓，玉符重忝守藩臣。幾年流落甘閒散，平日交遊半要津。簿領沉迷千慮耗，鬢頤衰颯二毛新。聖恩休養深知幸，厚祿華堂許便親。
次韵次中寄莘老學士  其一 蘇頌
曾見臺烏朝夕飛，尚稽雙鳳浴天池。遠方隨牒應難久，同好彈冠即有期。
次韵次中寄莘老學士  其二 蘇頌
還家聊去植芳籬。睢陽老尹欽才望，待看同升贊盛時。
又和次中答莘老見招 蘇頌
近甸無辭暫駐車，吳門雖好隔重湖。且嘗竹苑迎霜兔，休憶松江上釣鱸。老見交朋尤眷戀，醉吟風月好躊躇。廣陵喜得賢賓客，簪履光華勝瑇珠。
次韵久雨言懷 蘇頌
久雨涔𩆂浹甸圻，層雲晻曖壓城低。沈灰將恐蛙生竈，負土深防蟻漏堤。避冷竹窗烘炭獸，禱晴琳館抗旌霓。知君方欲行千里，早晚殘霞却照西。
次韵奉和次中敘別 蘇頌
嘉句連篇惠好音，愧無瓊玉報南金。幾年漂泊離群恨，此日逢迎話舊心。氣類自應憐茂悅，世情誰復擬高深。且將懷抱還尊酒，莫爲思歸動越吟。
次韵劉莘老學士惜別言懷兼呈次中察院二首  其一 蘇頌
梁園寒早雪霏微，親友將分一棹歸。客舍蕭條風送柳，離筵凄慘酒霑衣。霜臺二妙君相繼，幕府三端我所依。况是汴渠今不涸，留連猶得奉音徽。
次韵劉莘老學士惜別言懷兼呈次中察院二首  其二 蘇頌
詩侶方逢夢與微，攄懷未盡遽言歸。正思玉鱠將登俎，應笑緇塵又染衣。金石交情知不改，輔車形體自相依。何時得遂江湖樂，薄宦牽羈甚纆徽。
次韵蔡資政答朱寺丞惠千葉桃花菊 蘇頌
分得穠華質，依然苦薏香。繁紅如上苑，密蕊勝南陽。不用尋根葉，須留過雪霜。殷勤送東閣，聊薦百年觴。
送洞霄宮王文玉學士歸吳 蘇頌
仙都補吏向天涯，歸棹南遊事事嘉。冬課洞庭千戶橘，春嘗石縫一槍茶。蓬山厭直拋鉛摘，公府傷離念棣華。二紀編酬老朋伴，何時相逐訪烟霞。
林次中示及追和浙西三賢述夢詩其間敘衛公事幾盡輒拾其遺逸再次前韵 蘇頌
曾覽三賢述，吟哦日幾遭。文章追李杜，贈答擬劉曹。二相逢辰早，中山擅價高。才華固相若，光焰實難韜。智决推安邑，超騰自髧髦。武謀家府秘，晉祝史君褒。任重函牛鼎，投虛剸兕刀。內庭纔視草，同列便棲毫。夷夏欣寧謐，揄揚頌戢櫜。臺烏棲直舍，廏馬借拳毛。對數開宣室，忠逾諫館陶。絲綸長慶制，奴僕楚人騷。雙節分千騎，滄波看六鼇。带垂金錯落，服賜錦葡萄。憂國常箴衮，延賓罕置醪。韋平門素貴，周邵職奚叨。在鎮民除瘼，還朝雨潤膏。星霜恩感舊，休沐事忘勞。去蠹過蟊蠈，防仇甚猘獒。躬仍主戎索，手不釋書絛。相以父年入，權因主眷操。神鋒雖爽爽，靈府亦忉忉。烏嶺無遺鏃，維城獨贈袍。風波消橫議，枳棘奈群豪。既悟方城語，何由別墅遨。間言多斐貝，閒地少蹊桃。世路山川險，愁腸冰炭熬。兩朝空獻替，萬里孰呼號。都爲尤權勢，終令觸怒濤。災屯疑是馬，朋敵目爲牢。伊昔來江海，頻年泛棹篙。再違文石陛，三擁浙西旄。夢覺魂應斷，詩成首重搔。緘封寄僚友，往復走軺舠。殘漏傳軍柝，新流漲郡濠。所懷存北闕，有志念東皋。豈謂投荒裔，從茲解袠弢。平泉遂榛莽，甘露漸藜蒿。像寄浮屠宇，香焚過客艘。依然見塵迹，流恨水滔滔。
留臺蔡資政見示嘉章且有花時之約忽蒙除代恨阻親依因抒鄙懷仍依元韵 蘇頌
清羸躬現疾，出處道還周。當軸諧人望，謀邊緩主憂。莊環聊造適，伊鼎待烹羞。見約高齋會，將行尚少留。